Bapa Temui Anak Gantung Diri

KOTA KINABALU: Seorang lelaki berusia 22 tahun ditemui tergantung dipercayai membunuh diri dalam kejadian di Kampung Kiapad, Inanam, dekat sini, petang tadi.

Kejadian hanya disedari kira-kira jam 5 petang, selepas bapa mangsa yang tinggal bersebelahan selepas dikatakan datang rumah berkenaan untuk bertemu dengan anaknya.

Bapa mangsa yang terkejut dengan penemuan itu dikatakan terus bertindak menurunkan anaknya sebelum membuat panggilan kecemasan untuk menyelamatkan anaknya.

Bagaimanapun, mangsa disahkan sudah meninggal dunia oleh pasukan paramedik Hospital Likas yang hadir di lokasi kejadian.

Ketua Polis Daerah Kota Kinabalu Asisten Komisioner Habibi Majinji berkata, sebaik menerima maklumat kejadian, sepasukan polis dikerah ke lokasi kejadian.

Katanya, siasatan awal mendapati tiada sebarang unsur-unsur jenayah yang dapat dikesan berlaku di rumah mangsa.

“Mayat mangsa sudah dihantar ke Jabatan Forensik Hospital Queen Elizabeth untuk proses bedah siasat.

“Siasatan lanjut masih dijalankan termasuk mengambil keterangan daripada ahli keluarga mangsa bagi mengenalpasti punca sebenar kejadian,” katanya ketika dihubungi, hari ini.

Habibi berkata, setakat ini kes diklasifikasikan sebagai mati mengejut sementara polis menunggu laporan bedah siasat mangsa. – AsiaTimes


Harga Tiket Penerbangan Perlu Kembali Normal

KUALA LUMPUR: Syarikat penerbangan diminta menyelaraskan harga tiket ke paras normal seperti sebelum pelaksanaan Perintah Kawalan Pergerakan (PKP).

Menteri Kanan (Keselamatan), Datuk Seri Ismail Sabri Yaakob, berkata kini tiada lagi alasan untuk syarikat penerbangan menawarkan harga tiket yang tidak munasabah kerana kerajaan sudah membenarkan jumlah penumpang pada kapasiti penuh.

“Mesyuarat Khas Menteri-Menteri Mengenai Pelaksanaan PKP mengambil maklum mengenai isu harga tiket penerbangan yang tinggi, terutama bagi penerbangan domestik antara Semenanjung dengan Sabah dan Sarawak.

“Oleh kerana syarikat penerbangan sudah dibenarkan beroperasi dengan jumlah penumpang berkapasiti penuh, mesyuarat khas berpendapat harga tiket penerbangan perlu kembali semula kepada asal seperti sebelum PKP,” katanya.

Beliau berkata demikian pada sidang media berhubung Perintah Kawalan Pergerakan Pemulihan (PKPP), di Putrajaya, hari ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rakyat semakin yakin pentadbiran Warisan, PH – Jaujan

KOTA KINABALU: Selepas setahun di bawah pentadbiran Parti Warisan Sabah (WARISAN) dan Pakatan Harapan (PH), kedudukan kerajaan negeri semakin kukuh berikutan peningkatan keyakinan rakyat terhadap komitmen kerajaan baharu meneruskan pembangunan negeri dan negara.

Timbalan Ketua Menteri, Datuk Jaujan Sambakong, berkata keyakinan rakyat semakin beralih kepada kerajaan baharu sejajar langkah pembaharuan yang dilaksanakan dalam pelbagai aspek.

Katanya, walaupun kerajaan berdepan pelbagai kesukaran selepas mengambil alih pentadbiran negeri, tumpuan terhadap program pembangunan dan pemulihan ekonomi tidak terjejas, sekali gus meyakinkan rakyat terhadap usaha yang dilaksanakan kerajaan sekarang.

“Kita baru kira-kira setahun mengambil alih kerajaan dan memulihkan ekonomi negeri dan negara. Ia memang bukan sesuatu yang mudah, namun kita dapat mengembalikan keyakinan rakyat dan melaksanakan program pemulihan ekonomi yang dirancang,” katanya.

Beliau berkata demikian ketika mewakili Ketua Menteri, Datuk Seri Mohd Shafie Apdal melancarkan Program Jelajah Ramadan Jabatan Penyiaran Malaysia Sabah 2019 di Kompleks Kementerian Komunikasi dan Multimedia (KKMM), di sini hari ini.

Yang turut hadir, Timbalan Ketua Setiausaha Dasar KKMM, Shakib Ahmad Shakir; Timbalan Ketua Pengarah Penyiaran (Strategik), Nor Yahati Awang dan Pengarah Jabatan Penyiaran Sabah, Malinaziah Datu Mohd Julaspi.

Jaujan yang juga Menteri Kerajaan Tempatan dan Perumahan negeri, berkata pertukaran kerajaan adalah perkara lumrah dalam sesebuah negara yang mengamalkan sistem demokrasi.

“Soal kerajaan atau jawatan tiada yang kekal kerana kita mengamalkan sistem demokrasi. Apa yang penting ialah kita berkhidmat kepada rakyat,” katanya.

Terdahulu, Mohd Shafie dalam teks ucapannya yang dibacakan Jaujan, berkata kerajaan negeri menggalakkan amalan turun padang agensi kerajaan seperti Radio Televisyen Malaysia (RTM) menjelajah ke pelusuk kampung.

Menerusi program itu, katanya, pelbagai maklumat di peringkat akar umbi seperti masalah dihadapi rakyat dapat diketengahkan untuk tindakan pihak berkaitan.

“Saya juga berharap RTM melalui pelbagai medium penyiaran dapat membantu kerajaan negeri dan semua menteri Kabinet untuk menyebarkan visi dan misi kerajaan baharu serta kementerian masing-masing.

“Langkah ini membolehkan rakyat mengetahui secara jelas perancangan dan program yang dirangka untuk membangunkan tahap sosio ekonomi rakyat dan negeri keseluruhannya,” katanya.

Menerusi program itu, RTM Kota Kinabalu memilih Rumah Anak Yatim dan Asnaf Kampung Silad, Ranau sebagai destinasi jelajah yang julung kali diadakan bagi melaksanakan pelbagai aktiviti untuk manfaat kira-kira 40 penghuni rumah kebajikan itu.

Ia termasuk aktiviti gotong-royong membaik pulih asrama dan pendawaian elektrik dengan bantuan pelajar Akademi Binaan Malaysia (ABM), membaiki sistem perparitan, memasang lampu jalan, kipas, menyediakan almari dan rak buku serta menggantikan tikar asrama. – Berita Harian


PKP Di Daerah Sandakan Mulai Sabtu

PUTRAJAYA: Perintah kawalan pergerakan akan dilaksanakan di daerah Sandakan, Sabah mulai 17 hingga 30 April ini.

Menteri Kanan (Keselamatan), Ismail Sabri Yaakob berkata, 46 kes baru Covid-19 direkodkan, dengan keseluruhannya 6,806 kes dilaporkan di Sandakan setakat ini.

“Kementerian Kesihatan mengesahkan 78 kes juga direkodkan dalam tempoh 14 hari dengan kadar kebolehjangkitan adalah tinggi di lokaliti ini.

“Pelaksanaan PKP ini antara lain untuk memastikan kadar jangkitan terkawal dan tidak menular dengan pantas ke kawasan lain dalam daerah mahupun ke daerah lain,” katanya dalam kenyataan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Cuci Semua Kemudian Beraya’ – Tular Video Iklan Judi Sempena Aidilfitri

KUALA LUMPUR: Ramadan baru memasuki hari keempat hari ini, namun sindiket perjudian dalam talian dikesan memperhebatkan promosi kegiatan haram itu di media sosial sempena sambutan Aidilfitri yang bakal tiba tidak lama lagi.

Dalam video lagu raya berdurasi 2 minit dan 1 saat yang tular itu memaparkan aksi lakonan, nyanyian empat individu terdiri daripada dua lelaki dan dua wanita yang mana liriknya menggalakkan serta mengajak orang awam berjudi untuk mendapatkan ‘duit raya’.

Presiden Persatuan Pengguna Melayu Malaysia (PPMM) Che Hassan Che Johan berkata, pihaknya dimaklumkan mengenai iklan yang dikongsikan di dalam kumpulan WhatsApp sejak malam tadi.

Katanya, klip berdurasi dua minit itu memaparkan kandungan menarik minat orang ramai mencuba permainan itu untuk mencari duit raya.

Menurutnya, iklan berkenaan juga menasihatkan orang ramai supaya tidak susah hati dengan perbelanjaan menjelang sambutan Aidilfitri lebih tiga minggu lagi.

“Saya dimaklumkan iklan itu berkaitan dengan kasino secara online yang sudah pun dipromosikan sebelum ini.

“Ini sudah pasti mengundang sensitiviti umat Islam kerana kita sedang berpuasa di bulan Ramadan dan disajikan dengan iklan yang bercanggah dari segi agama,” katanya.

Sementara itu, Pengerusi Gerakan Transformasi Pengguna Malaysia (GTPM) Azman Kang Abdullah berkata, pihaknya promosi berkenaan adalah susulan beberapa ‘kempen’ judi online yang disebarkan menerusi nombor tidak dikenali sejak beberapa tahun lalu.

Katanya, ia dipercayai dijalankan sindiket yang turut mempunyai data peribadi pengguna telekomunikasi di negara ini dan menghantar promosi sama ada menerusi SMS, WhatsApp dan Telegram.

“Sebelum ini kita terima aduan mengenai mesej promosi judi daripada pelbagai nombor tidak dikenali. Malah dalam kumpulan Telegram, sindiket judi ini diikuti oleh ribuan orang.

“Semuanya mempromosikan ‘cuci duit’ dengan harga tertentu. Ini semua judi cara maya yang akan mengumpan mangsa,” katanya.

Justeru katanya, pihaknya bersama PPMM akan membuat laporan polis berhubung perkara itu bagi memastikan tindakan diambil sewajarnya. – HMetro


PM Kembali Bertugas Selepas Kuarantin 14 Hari

KUALA LUMPUR: Tan Sri Muhyiddin Yassin yang tamat tempoh kuarantin selama 14 hari sejak 22 Mei lalu, hari ini kembali ke pejabat.

Perdana Menteri memulakan tugas dengan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sebelum mesyuarat Jemaah Menteri menerusi persidangan video.

Perdana Menteri kemudian mempengerusikan mesyuarat Kabinet yang diadakan secara persidangan dengan menteri berada di dua bilik mesyuarat berasingan di bangunan Perdana Putra, Putrajaya.

“Langkah yang julung kali diadakan itu bagi menjamin amalan penjarakan sosial dan penjagaan kesihatan yang ketat dapat dilaksanakan pada setiap masa,” menurut kenyataan yang dikongsi Perdana Menteri menerusi hantaran Facebook rasminya, hari ini.

Muhyiddin menjalani perintah kuarantin selepas seorang daripada pegawai yang hadir pada mesyuarat pascaKabinet di pejabat Perdana Menteri disahkan positif COVID-19.

Sepanjang tempoh kuarantin itu, Perdana Menteri menjalankan tugas rasmi dari rumah.

Pada 2 Jun lalu, Perdana Menteri sekali lagi menjalani ujian saringan COVID-19 dan disahkan negatif.- Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anak Jati Kota Marudu Wakili Sabah Ke Pertandingan IBF di Kota London

TAWAU : Anak jati Kota Marudu mewakili negeri Sabah menyertai pertandingan Mr Ambassador di Festival International Borneo Fest (IBS)  yang diadakan di Kota London baru-baru ini.

Festival ini diadakan untuk mengangkat dan mempromosikan budaya Borneo di peringkat antarabangsa sekaligus boleh dijadikan produk pelancongan negeri.

Renno Wesly, 19 tahun yang mewakili Sabah berkata kejayaan mewakili negeri ke peringkat antarabangsa bukanlah kejayaan untuk dirinya sendiri tetapi ianya merupakan kejayaan seluruh warga negeri ini.

“Saya amat bersyukur kerana berpeluang mengetengahkan salah satu budaya negeri ini di peringkat antarabangsa sekaligus memperolehi kejayaan berada di kelompok tiga teratas dalam pertandingan tersebut,” katanya.

Beliau yang mengenakan busana tradisi kaum rungus juga berbangga kerana dapat mempersembahkan baju tradisi suku kaum ibunya kepada masyarakat di Kota London.

“Saya turut terharu kerana dapat menghiburkan masyarakat Kota London dengan nyanyian bahasa Dusun dalam pusingan pertunjukan bakat  dan sangat teruja melihat semua penonton terhibur mendengarnya kerana pertama kali didendangkan di kota ini,” katanya lagi.

Renno mengucapkan terima kasih kepada Pengerusi program IBF Dr Laurance John, Munica Liwan, Boyd Petrus Pensin  kerana memberi peluang dan sokongan kepadanya untuk menyertai pertandingan berprestij ini.

“Saya berharap akan ada lebih ramai lagi peserta daripada Sabah menyertai IBF yang dianjurkan di peringkat antarabangsa supaya boleh memartabkan budaya-budaya Borneo khas budaya Sabah ke peringkat yang lebih tinggi,” katanya.

Untuk rekod, Renno merupakan pemenang Mr Ambassador International Borneo Fest- Sabah Edition 2019, tiga teratas MrAmbassador International Borneo Fest – KL Edition 2019 dan Mr Ambassador International Borneo Fest 2019 – International Level.


Sidang DUN Sabah Gamat, ADUN Pembangkang ‘Bising’ Sesi Perbahasan Dipendekkan

KOTA KINABALU: Persidangan Dewan Undangan Negeri (DUN) yang tenang sejak pagi tiba-tiba bertukar menjadi tegang apabila pihak pembangkang meminta tempoh sesi perbahasan dilanjutkan.

Permintaan itu dibuat oleh Ben Chong (Warisan-Tanjong Kapor) ketika sedang membahaskan ucapan dasar Tuan Yang Terutama. Sebelum itu beberapa Ahli Dewan Undangan Negeri (ADUN) telah pun selesai berbuat demikian termasuk ketua pembangkang negeri, Shafie Apdal.

Speaker DUN Sabah Kadzim M Yahya pada sesi menjelaskan bahawa ADUN hanya diberi tempoh terhad untuk berbahas dan persidangan berlangsung sehingga 3.30 petang.

Apabila tiba giliran Chong pada jam 2.30 petang, beliau memetik Perintah Tetap 2 yang menetapkan tempoh perbahasan perlu mematuhi peraturan mesyuarat, seterusnya katanya lanjutan waktu patut diberikan.

Katanya, ADUN memerlukan masa secukupnya untuk membangkitkan isu berkaitan rakyat demi mencari penyelesaian.

Kenyataannya itu disokong ADUN Luyang dari DAP Phoong Jin Zhe yang turut merujuk peraturan tetap sama dengan berkata persidangan patut dilanjutkan sekurang-kurangnya sehingga 5.15 petang.

ADUN Tanjung Aru Junz Wong yang juga Naib Presiden Warisan kemudian bangkit dan berkata beliau memahami Kementerian Kesihatan (KKM) menasihatkan tempoh persidangan lebih singkat, namun Speaker boleh membuat keputusan sebaliknya.

Timbalan Speaker George Ginibun yang mempengerusikan persidangan ketika itu berkata, keputusan memendekkan tempoh perbahasan adalah atas nasihat KKM.

Phoong sekali lagi mencelah dengan berkata perkara itu sekadar satu nasihat, dan peraturan mesyuarat menyatakan ia mesti dilanjutkan sehingga 5.15 petang.

“Ini bukan lawan, (tetapi) ini peraturan mesyuarat,” kata Phoong.

Pada peringkat itu, ADUN Pitas Ruddy Awah dari Gabungan Rakyat Sabah berkata, peraturan had masa itu telah ditetapkan oleh KKM.

“Ini peraturan KKM, bukan peraturan kamu, jangan buat kecoh Luyang,” katanya yang juga timbalan menteri sains, teknologi dan inovasi negeri.

Tambahnya: “Bukan Speaker buat (peraturan). Kita ada undang-undang, apa kecoh-kecoh, Speaker sudah beritahu awal-awal (had waktu berbahas),” sebelum mikrofonnya dipadamkan.

ADUN Merotai dari Warisan Sarifuddin Hatta cuba meredakan keadaan dengan berkata, “Mana-mana YB boleh suarakan pandangan tetapi terpulang kepada Speaker. Janganlah kita gaduh… ‘steady’ bah.”

ADUN Paginatan Abidin Madingkir dari STAR kemudian turut menambah, tiada sesiapapun membantah ketika Speaker menjelaskan mengenai had waktu perbahasan pada sesi pagi.

“Esok masih ada masa lagi. Speaker juga telah berkata sesiapa yang tiada peluang (berbahas) boleh dibawa pada sidang Dun bulan November,” katanya.

ADUN Kiulu Joniston Bangkuai dari PBS kemudian berkata Kadzim susulan itu berkata tempoh persidangan perlu mematuhi nasihat KKM dan sekali lagi menegaskan tiada sesiapa yang membantah ketika beliau menjelaskan perkara itu, terdahulu.

“Jadi kita akan mematuhi had waktu sehingga 3.30 petang,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lupakan MA63, Buat ‘Perjanjian Baharu’ Dengan Putrajaya, Kata Pandikar

KOTA KINABALU: Bekas Speaker Dewan Rakyat, Pandikar Amin Mulia menggesa pemimpin Sabah dan Sarawak berhenti membangkitkan Perjanjian Malaysia 1963 (MA63), sebaliknya merangka “perjanjian baharu” dengan Putrajaya yang akan menguntungkan kedua-dua negeri itu.

Dalam webinar anjuran Enlighten Society bertajuk “Forum Malaysia 58 Tahun: Hala Tuju, Potensi dan Cabaran”, katanya, MA63 yang membawa kepada pembentukan Malaysia adalah perjanjian lama dimeterai pemimpin terdahulu dan boleh menjadi asas kepada tuntutan yang akan memanfaatkan Sabah serta Sarawak.

“Tidak harus diungkit balik untuk meminta manfaat-manfaat untuk warga Sabah dan Sarawak. Saya merasakan pemimpin-pemimpin ini (kerajaan negeri Sabah dan Sarawak kini) masih berada di takuk lama dengan mengungkit perjanjian ini berkali-kali.

“Pemimpin-pemimpin Sabah dan Sarawak perlu merangka satu perjanjian baharu yang boleh mewujudkan status sama rata antara Semenanjung dan Malaysia Timur,” katanya.

Pandikar yang juga Presiden USNO Baru, berkata perjanjian itu harus memasukkan kadar royalti minyak lebih tinggi untuk kedua-dua negeri, yang perlu dibincang bersama syarikat minyak dan gas negara, PETRONAS.

Beliau turut mengkritik kerajaan Pakatan Harapan (PH) terdahulu yang gagal menunaikan janji manifesto pilihan raya umum ke-14 untuk meningkatkan kadar royalti minyak bagi Sabah dan Sarawak, dengan alasan tindakan sedemikian boleh membankrapkan PETRONAS.

Pandikar juga kecewa dengan pemimpin Semenanjung kerana tidak pernah berhasrat melantik Timbalan Perdana Menteri atau Menteri Kewangan dari Sabah dan Sarawak, walaupun selepas 58 tahun pembentukan Malaysia.

Beliau menasihatkan Putrajaya mengambil kira suara lantang dan kritikal dari Sabah dan Sarawak, termasuk “suara sumbang” memandangkan Malaysia kini mengamalkan politik matang, dengan pelaksanaan reformasi menjadi keutamaan rakyat. – FMT


COVID-19: Sembilan Pulih, Tiada Kes Baharu Di Sabah Hari Ini

KOTA KINABALU: Tiada kes positif Covid-19 baharu dicatatkan di Sabah, hari ini, dengan jumlah keseluruhan kes di negeri ini kekal sebanyak 308.

Menurut statistik yang disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung, sembilan lagi pesakit jangkitan wabak itu telah pulih dan dibenarkan pulang hari ini.

Angka itu menjadikan jumlah keseluruhan kes sembuh dan discaj di Sabah ketika ini seramai 193 orang.

Sekiranya mengambil kira jumlah kes pesakit sembuh dan yang telah meninggal dunia ketika ini, jumlah keseluruhan kes aktif di Sabah ialah sebanyak 111 kes.

Sementara itu, tiada kes kematian dicatatkan hari ini dengan jumlah korban akibat Covid-19 di Sabah kekal empat kes iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan kes Covid-19 selepas Selangor yang merekodkan jumlah 1,356 kes, Kuala Lumpur (1,021), Johor (645), Sarawak (436) dan Negeri Sembilan (409). – Berita Sabah


19,631 Kes Positif Baharu Covid-19, 293 Lagi Kematian

PUTRAJAYA : Kementerian Kesihatan (KKM) melaporkan 19,631 kes Covid-19 dan 293 kematian setakat hari ini dengan jumlah keseluruhan kematian melebihi 13,000.

Dalam kenyataan Ketua Pengarah Kesihatan, Dr Noor Hisham Abdullah, berkata jumlah jangkitan kini 1,444,270.

Katanya, terdapat 16,468 kes pulih, menjadikan jumlah pesakit yang sembuh daripada Covid-19 sebanyak 1,179,046.

Terdapat 252,147 kes aktif dan 1,054 pesakit dirawat di unit rawatan rapi (ICU) dengan 525 memerlukan bantuan pernafasan.

Sementara itu, sebanyak 293 kematian dicatat menjadikan jumlah kematian setakat ini 13,077 kes.

Selangor mencatatkan jumlah kes tertinggi dengan 5,753.

Diikuti Sabah (2,103), Kedah (1,863), Kuala Lumpur (1,765), Johor (1,309), Kelantan (1,268), Pulau Pinang (1,275), Perak (1,101), Sarawak (835), Pahang (670), Melaka (623), Terengganu (498), Negeri Sembilan (490), Putrajaya (41) dan Perlis (37).

Labuan tidak mencatatkan jangkitan baru hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malaysia Hantar Nota Bantahan 16 Pesawat China Ceroboh Ruang Udara

KUALA LUMPUR: Wisma Putra akan mengemukakan nota bantahan diplomatik kepada China berhubung 16 pesawat Tentera Udara Republik Rakyat China (PLAAF) yang menceroboh ruang udara Zon Maritim Malaysia (ZMM) dan menghampiri ruang udara nasional, semalam.

Menteri Luar, Datuk Seri Hishammuddin Hussein, menyifatkan tindakan 16 pesawat PLAAF itu sebagai ‘pencerobohan ruang udara dan kedaulatan Malaysia’.

Sehubungan itu, beliau berkata, Kementerian Luar akan memanggil Duta Besar China ke Malaysia untuk mendapatkan penjelasan berhubung pencerobohan itu.

“Berdasarkan laporan Tentera Udara Diraja Malaysia (TUDM), Kementerian Luar akan mengemukakan nota bantahan diplomatik terhadap pencerobohan itu kepada kerajaan China.

“Kementerian Luar juga akan memanggil Duta Besar China ke Malaysia untuk mendapatkan penjelasan pencerobohan ruang udara dan kedaulatan Malaysia oleh 16 pesawat PLAAF.

“Selain itu, saya akan membangkitkan kebimbangan serius berhubung perkara ini kepada rakan sejawat di China,” katanya dalam satu kenyataan hari ini.

Terdahulu, Panglima Tentera Udara, Jeneral Tan Sri Ackbal Abdul Samad dalam satu kenyataan, memaklumkan TUDM memintas 16 pesawat PLAAF yang dikesan menceroboh ZMM Kota Kinabalu (KK) IFR semalam.

Pesawat berkenaan yang dikesan Radar Pertahanan Udara TUDM dari Pusat Pertahanan Udara Sarawak pada jam 11.53 pagi, terbang secara formasi taktikal in-trail pada jarak 60 batu nautika antara satu sama lain.

Beberapa arahan supaya pesawat berkenaan menghubungi kawalan trafik udara KK IFR tidak dipatuhi, sekali gus TUDM melancarkan pesawat pemintas pada jam 1.33 tengah hari untuk melakukan identifikasi visual.

Hishammuddin menegaskan, pendirian Malaysia tidak akan sesekali berkompromi dalam aspek keselamatan negara meskipun memiliki hubungan diplomatik dengan mana-mana negara.

“Pendirian Malaysia jelas, iaitu tidak akan berkompromi dalam aspek keselamatan negara walaupun memiliki hubungan diplomatik yang baik dengan mana-mana negara sekali pun.

“Malaysia tetap teguh dalam mempertahankan maruah dan kedaulatan negara,” katanya. – BH Online


Lelaki Maut, Kenderaan Dipandu Bertembung Lori 10 Tan

PAPAR: Seorang lelaki maut apabila kenderaan pacuan empat roda dinaiki bertembung dengan sebuah lori 10 tan dan kenderaan lain di Jalan Kampung Simpudu, pagi ini.

Dalam kejadian kira-kira pukul 7 pagi itu, mangsa, Stetnius Munsin, 30, yang tersepit akibat rempuhan yang berlaku disahkan meninggal dunia di lokasi kejadian.

Ketua Balai Bomba dan Penyelamat (BBP) Daerah, Roslie Jun berkata, pihaknya menerima panggilan kecemasan pada pukul 7.16 pagi dan sepasukan anggota bergegas ke lokasi kejadian yang terletak 10 kilometer dari BBP.

“Sebaik sahaja tiba di lokasi, terdapat seorang mangsa tersepit dalam kemalangan yang membabitkan dua kenderaan jenis Mitsubishi Triton dan sebuah lori 10 tan. Mangsa yang tersepit berada dalam salah sebuah Mitsubishi Triton tersebut,” katanya.

Pasukan operasi mengeluarkan mangsa menggunakan alat penyelamat dan mangsa disahkan meninggal dunia di lokasi kejadian oleh pegawai perubatan.

Mayat mangsa diserahkan kepada polis untuk tindakan lanjut dan operasi tamat sepenuhnya pada pukul 8.28 pagi. – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO Perlu Kembalikan Hak Sabah Seperti Termaktub Dalam MA63, Kata Anifah

KOTA KINABALU: UMNO perlu memastikan janji untuk mengembalikan semula hak Sabah seperti termaktub dalam Perjanjian Malaysia 1963 (MA63) selepas parti itu kembali berkuasa, dilaksanakan dengan segera, kata Presiden Parti Cinta Sabah, Anifah Aman.

Katanya, tiada sebab hal ini dilengah-lengahkan atau diberi pelbagai alasan memandangkan Presiden Umno Ahmad Zahid Hamidi sendiri telah membuat janji tersebut, malah mengatakan bahwa apa pun kekangan yang timbul akan diatasi demi memastikan ianya terlaksana.

“Presiden Umno telah berjanji kepada rakyat Sabah untuk melaksanakan MA63 100%. Tiada lagi sebab untuk melengah-lengahkan atau memberi pelbagai alasan memandangkan parti itu sudah kembali berkuasa.

“Dari dulu sehingga kini saya amat menghormati Ahmad Zahid dan percaya beliau seorang pemimpin yang sentiasa mengotakan janji,” katanya dalam kenyataan sempena dengan Hari Malaysia.

Zahid, ketika berkempen pada pilihan raya kecil Kimanis tahun lepas, telah berjanji sekiranya kerajaan Barisan Nasional (BN) menerusi Umno diberi mandat berkuasa semula, akan “melaksanakan MA63 100%.”

Parti Melayu tersebut kini telah kembali ke tampuk pimpinan tertinggi kerajaan setelah Ismail Sabri Yaakob, selaku naib presiden, dilantik sebagai perdana menteri.

“Bagi pihak semua rakyat Sabah, saya menuntut janji ini daripada perdana menteri dan presiden Umno untuk memenuhi janji dan melaksanakan MA63 100%,” tegasnya.

Anifah juga menuntut kerajaan pusat pimpinan Umno itu tidak lagi menubuhkan jawatankuasa yang dipertanggungjawabkan untuk mengkaji hal berkaitan MA63.

Sebaliknya, beliau berkata, rakyat kini ingin melihat sama ada Zahid dan Umno memiliki integriti untuk memenuhi “janji yang bukan sembarang janji” tersebut.

Katanya, pimpinan Ismail tidak perlu menubuhkan lagi jawatankuasa kerana perkara itu sudah pun sampai ke peringkat Kabinet ketika beliau berada dalam kerajaan sebagai menteri luar sebelum ini.

“Lagipun, sekarang kami di Sabah perasan asal tukar kerajaan sebuah jawatankuasa baru ditubuhkan untuk mengkaji MA63 dan sebagainya,” katanya.

Dalam pada itu, Anifah turut beliau meletak harapan yang tinggi agar Ismail memahami aspirasi rakyat Sabah dengan memastikan segala hak keistimewaan Sabah dalam MA63 akan dikembalikan.

Katanya, Sabah dan Sarawak telah lama menuntut hak mereka sebagai rakan dalam pembentukan Malaysia dan bukannya sekadar negeri seperti negeri-negeri lain di Semenanjung, seterusnya mengharapkan pengumuman positif buat rakyat Sabah sempena sambutan Hari Malaysia kali ini. – FMT


Polis rampas senjata api tiruan di sebuah premis bernilai RM60,000

KOTA KINABALU, 21 Feb – Polis merampas 151 set pelbagai jenis senjata api tiruan dari sebuah premis kompleks beli-belah di sini, semalam.

Ketua Polis Daerah Kota Kinabalu ACP Habibi Majinji berkata turut dirampas 283 unit komponen senjata api tiruan berkenaan.

Berikutan rampasan itu, polis menahan seorang lelaki berusia 26 tahun yang dipercayai penjaga premis berkenaan.

Habibi berkata tangkapan dan rampasan itu adalah hasil serbuan polis pada kira-kira pukul 3.30 petang.

“Senjata api tiruan itu ditemui di tingkat dua bangunan berkenaan selepas polis membuat pemantauan terhadap suspek selama 15 minit sebelum mengekorinya ke tingkat dua di mana senjata-senjata api tiruan itu ditemui tersimpan dalam kotak,” katanya dalam kenyataan, di sini hari ini.

Habibi berkata nilai rampasan dianggarkan RM60,000 dan kes disiasat mengikut Seksyen 35(1)Akta Senjata 1960.

Beliau menasihati orang ramai agar tidak menyimpan, memiliki atau menjual apa-apa senjata api tiruan kerana perbuatan itu menyalahi undang-undang.

Selain itu, beliau meminta orang ramai agar menyalurkan maklumat kepada polis sekiranya ternampak individu atau kumpulan yang mencurigakan membawa senjata api di tempat awam.


Tidak Puas Hati Diberhenti Kerja, Lelaki Ugut Bakar Rumah Majikan

BEAUFORT: Berang kerana diberhentikan kerja, seorang lelaki mengamuk dan mengugut akan membakar rumah majikannya di Kampung Siaun Menumbok, di sini, semalam.

Kejadian dipercayai berlaku kira-kira 8 pagi apabila suspek warga Indonesia pergi ke rumah majikannya dengan membawa parang dan berteriak mencari isteri serta anak majikannya.

Bagaimanapun, anak lelaki majikannya berusia 18 tahun yang berada di rumah terbabit kemudian menghubungi bapanya sebelum membuat laporan polis.

Ketua Polis Daerah Beaufort, Yusoff Zaki Mat Yaacob berkata, suspek adalah bekas pekerja ladang sawit milik bapa pengadu.

Katanya, suspek diberhentikan kerja oleh majikannya kerana malas bekerja dan disyaki mengambil dadah jenis syabu.

“Suspek yang tidak puas hati diberhentikan kemudian datang ke rumah majikannya dengan membawa parang dan mengamuk sebelum beredar.

“Beberapa minit kemudian majikannya tiba di rumah dan dia turut menerima pesanan menerusi aplikasi WhatsApp daripada suspek dengan menyatakan akan membakar rumahnya,” katanya ketika dihubungi.

Yusoff berkata, siasatan lanjut kemudian berjaya mengesan dan menahan suspek di tepi jalan di Jalan Kuala Penyu-Menumbok di Kampung Kayul, pada 7.40 malam.

“Siasatan masih dijalankan dan suspek belum membuat sebarang pengakuan berkenaan kejadian itu dan soal siasat akan diteruskan.

“Kes disiasat mengikut Seksyen 506 kerana melakukan ugutan jenayah,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Agong Panggil PH Menghadap Berkait Kerajaan Baharu

KUALA LUMPUR: Pemimpin Pakatan Harapan (PH) diminta bersiap sedia untuk menghadap Yang di-Pertuan Agong bagi menyuarakan pandangan mereka berhubung siapa yang patut menerajui kerajaan baharu, susulan kejatuhan kerajaan Perikatan Nasional (PN) hari ini.

Seorang pemimpin pembangkang yang enggan dinamakan berkata, pemimpin PKR, DAP dan Amanah dimaklumkan mengenai pertemuan itu hari ini.

Tiada butiran mengenai bila mereka akan dipanggil ke Istana Negara. FMT sedang mendapatkan pengesahan pertemuan itu daripada pegawai Istana Negara.

Pada Februari 2020, Yang di-Pertuan Agong mengadakan satu siri rundingan dengan pemimpin parti politik, susulan peletakan jawatan Dr Mahathir Mohamad dan kejatuhan kerajaan PH.

Kerajaan baharu kemudiannya ditubuhkan Presiden Bersatu, Muhyiddin Yassin dan sekutunya dalam PN.

Muhyiddin melepaskan jawatan perdana menteri bersama Kabinetnya hari ini, selepas mendapati beliau hilang sokongan majoriti Ahli Parlimen.

Antara individu yang disebut-sebut akan menggantikan Muhyiddin ialah Timbalannya dalam Kabinet yang juga Naib Presiden Umno, Ismail Sabri Yaakob dan veteran Umno, Tengku Razaleigh Hamzah.

Ketua Pembangkang yang juga Pengerusi PH dan Presiden PKR, Anwar Ibrahim, ialah calon utama pembangkang, tetapi beliau memerlukan sokongan Mahathir dan Presiden Warisan, Shafie Apdal untuk mendapat peluang itu. – FMT


Suami isteri aktif curi bateri lori dicekup

KEGIATAN licik pasangan suami isteri yang aktif mencuri bateri lori di sekitar kawasan bandar ini, Batu 10 dan kawasan perindustrian Batu 3 Jalan Apas, Tawau dekat sini, tumpas apabila mereka ditahan polis, baru-baru ini.

Suspek lelaki warga tempatan berusia 37 tahun dan isterinya warga asing berumur 27 tahun ditahan sepasukan anggota Bahagian Siasatan Jenayah Ibu Pejabat Polis Daerah (IPD) Tawau di Jalan Dunlop, jam 7 malam pada 1 Februari lalu.

Ketua Polis Daerah Tawau, Asisten Komisioner Fadil Marsus berkata, susulan penahanan kedua-dua suspek, polis berjaya menyelesaikan enam kes kecurian bateri lori yang dilaporkan antara September 2018 sehingga Januari 2019.

Katanya, polis menyerbu sebuah kedai besi buruk di sini petang semalam dan menahan seorang pekerja di premis berkenaan, selain merampas tiga bateri lori yang dipercayai dijual oleh suspek.

“Turut dirampas ialah sebuah kereta yang disewa mereka, kabel bateri, amplifier, sarung tangan dan peralatan yang disyaki digunakan untuk melakukan kegiatan jenayah terbabit.

“Seorang pekerja kedai besi buruk warga tempatan berusia 34 tahun yang menerima atau membeli bateri daripada suspek turut ditahan bagi membantu siasatan,” katanya kepada media di sini, hari ini.

Fadil berkata, selain terbabit dalam kes curi, suspek lelaki didapati mempunyai rekod lampau mengikut Seksyen 15 (1)(a) Akta Dadah Berbahaya dan pernah menjalani hukuman penjara selama tiga bulan pada 2017.

“Kes masing-masing disiasat mengikut Seksyen 379 A (2) Kanun Keseksaan atas kesalahan mencuri komponen kenderaan, Seksyen 411 dan Seksyen 414 kerana memiliki/menerima harta curi dan menghapuskan harta curi,” katanya. – Harian Metro


Cara Tebus RM150 eBelia Dengan ShopeePay

Terdahulu, kerajaan telah mengumumkan penebusan kredit RM150 menerusi eBelia bermula esok, 1 Jun 2021.

Kredit tersebut boleh ditebus di Touch ‘n Go eWallet, Boost, ShopeePay dan BigPay.

Syaratnya adalah individu berumur 18 hingga 20 tahun dan penuntut IPT sepenuh masa. Bermakna, jika anda seorang berumur lingkungan tersebut atau pelajar IPT, anda layak menebusnya.Oleh itu, ini adalah cara bagaimana untuk menebus RM150 melalui ShopeePay memandangkan aplikasi ini kerap digunakan.

Pertama sekali, buka aplikasi Shopee dan klik “ShopeePay” pada bahagian profil. Kemudian klik “Set up ShopeePay”, isi maklumat berkaitan serta lakukan pengesahan.

Selain itu, pengesahan perlu dibuat dengan mengambil swafoto bersama kad pengenalan (IC). Setelah selesai, anda hanya perlu klik “claim” sahaja yang akan terpapar bermula 1 Jun 2021. Sama seperti sebelum ini.

Akhir sekali, manfaatkanlah sebaiknya duit yang diterima itu dan berjimat cermat agar tidak membelanjakan kepada perkara tidak berfaedah.


60 Kes Positif Covid-19 Di Sabah Hari Ini

PETALING JAYA: Covid-19 mencatatkan 82 kes baharu hari ini dengan 60 daripadanya di Sabah, menjadikan negeri itu kekal merekodkan kes harian paling tinggi menjelang Pilihan Raya Negeri (PRN) Sabtu ini.

Ketua Pengarah Kesihatan Dr Noor Hisham Abdullah berkata, daripada jumlah itu 72 adalah penularan tempatan dan 10 kes import.

Tiada kematian direkodkan hari ini menjadikan jumlah kumulatif kematian kekal 130 orang.

“Kes membabitkan 41 kluster Benteng, masing-masing 6 kluster Pulau dan Selamat. Kluster baharu di Semporna, kluster Bangau-Bangau dan Kedah pula 10 kes,” katanya hari ini.

Noor Hisham berkata, sehingga hari ini terdapat 168 kes Covid-19 yang sudah pulih, menjadikan jumlah kumulatif kes pulih sebanyak 9,563 kes.

“Bagaimanapun, jumlah kes aktif dengan kebolehjangkitan Covid-19 adalah 665 kes. Mereka sudah diasingkan dan diberi rawatan,” katanya.

Katanya, daripada 10 kes import yang mendapat jangkitan di luar negara, ia membabitkan 9 warganegara dan 1 bukan warganegara, yang mendapat jangkitan dari India dan Indonesia.

Menurutnya, sehingga hari ini terdapat 9 kes positif Covid-19 yang sedang dirawat di unit rawatan rapi (ICU), dengan 2 kes memerlukan bantuan pernafasan.

Mengulas mengenai kluster baharu di Sabah, iaitu kluster Bangau-Bangau, Noor Hisham berkata ia dilaporkan di Semporna, Sabah dan dikenalpasti hasil saringan kemasukan pesakit ke Hospital Semporna.

“Sebanyak 5 kes iaitu kes ke-10,340 hingga 10,344 dikesan positif pada 21 September. Daripada jumlah itu, 4 kes merupakan warganegara dan 1 kes bukan warganegara.

“Semua mereka tidak bergejala dan dimasukkan ke hospital untuk rawatan. Sehingga 22 September, sejumlah 97 individu sudah disaring. Keputusannya, 5 kes dikesan positif dan 92 individu masih menunggu keputusan,” katanya.

Katanya, langkah pencegahan dan jangkitan termasuk proses nyah kuman dan proses pembersihan sudah dijalankan di Hospital Semporna.

“Punca jangkitan masih dalam siasatan dan perkhidmatan di Hospital Semporna masih berjalan seperti biasa,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kampung Ditenggelami Banjir Kilat Paras Pinggang

LABUAN: Hujan lebat selama enam jam bermula jam 9 malam tadi, menyebabkan banjir hingga paras pinggang melanda Kampung Rancha-Rancha Darat, di sini.

Sekurang-kurang lima rumah penduduk terjejas akibat banjir kilat itu yang turut merosakkan harta benda seperti kenderaan dan perabot.

Penjawat awam, Mohd Rezuan Abd Hassan, 39, berkata kejadian itu disedari isterinya ketika bangun kira-kira jam 12 tengah malam untuk membancuh susu bayi mereka yang berumur setahun.

“Ketika itu, air sudah naik setinggi 0.6 meter. Saya segera menyelamatkan isteri bersama tiga anak ke rumah saudara-mara berhampiran yang tidak terjejas, kerana bimbang paras air semakin meningkat,” katanya.

Seorang lagi mangsa, Mohd Rasid Jaludin, 55, berkata beliau dan isterinya sedang tidur apabila dikejutkan bunyi bising di luar rumah.

Beliau berkata, apabila menjenguk ke luar rumah, air didapati sudah naik hingga paras pinggang dan sekeliling rumah menjadi seperti kolam ikan.

Katanya, beliau bersama isteri kemudian segera keluar dari rumah untuk menyelamatkan diri.

Mohd Rasid yang bekerja sendiri berharap pihak berwajib dapat segera menyelesaikan masalah longkang tersumbat di sebuah projek terbengkalai berhampiran kerana mendakwa air akan melimpah masuk ke perkampungan itu setiap kali hujan lebat.

Sementara itu, Ketua Kampung Rancha-Rancha, Awang Damit Bakar, berkata beliau sudah memaklumkan perkara itu kepada pihak yang berkenaan seperti Perbadanan Labuan, Majlis Agama Islam Wilayah Persekutuan serta Jabatan Pengairan dan Saliran bagi membantu menyelesaikan masalah penduduk. – BERNAMA


PKR Sabah Hilang 8,000 Ahli

PUTATAN: Kira-kira 8,000 ahli Parti Keadilan Rakyat (PKR) seluruh Sabah mengumumkan keluar parti, berkuat kuasa hari ini.

Kumpulan besar itu dikatakan turut membabitkan mereka yang memegang jawatan dalam parti termasuk timbalan dan naib ketua PKR cabang, setiausaha Majlis Pimpinan Negeri (MPN) dan ahli jawatan kuasa cabang daerah.

Bekas Pengarah Tugas-Tugas Khas PKR Sabah yang mengetuai kumpulan terbabit, Datuk Nani Sakam, berkata mereka mengambil keputusan terbabit berikutan hilang kepercayaan terhadap pimpinan Pengerusi PKR Sabah, Datuk Christina Liew.


Pelancong Masih Ke Semporna

KOTA KINABALU: Pulau Bohey Dulang di Semporna, mencatatkan pulau yang kerap dikunjungi di daerah itu dengan menerima seramai 109,595 pelancong, pada tahun lalu.

Timbalan Ketua Menteri yang juga Menteri Pelancongan, Kebudayaan dan Alam Sekitar negeri, Datuk Christina Liew, berkata berdasarkan statistik Taman-Taman Sabah, daripada jumlah itu, seramai 85,038 orang ialah pelawat antarabangsa, manakala pelancong domestik seramai 24,557.

Beliau berkata, bagi tempoh enam bulan pertama pada tahun ini pula, jumlah ketibaan pelawat ke Pulau Bohey Dulang seramai 60,013 orang dengan pelancong antarabangsa seramai 34,204, manakala pengunjung domestik seramai 16,809 orang.

“Jumlah ini menunjukkan peningkatan sebanyak 12.2 peratus, berbanding dengan tempoh yang sama pada tahun lalu. Bagaimanapun, statistik ketibaan pelawat tidak direkodkan mengikut setiap daerah di negeri ini.

“Ini disebabkan data yang diperoleh berdasarkan kepada data Jabatan Imigresen yang dikumpul melalui pintu masuk utama ke negeri ini.

“Bagaimanapun, jumlah ketibaan pelawat ke destinasi pelancongan utama di sesebuah daerah boleh dijadikan indikasi kepada kemasukan pelawat ke daerah itu,” katanya menjawab soalan Datuk Abidin Madingkir (UPKO-Paginatan) pada Persidangan Dewan Undangan Negeri (DUN) Sabah, di sini hari ini.

Beliau menjawab soalan jumlah pelancong yang melawat ke Semporna bagi tahun ini dan tahun lalu serta kesan kepada ketibaan pelancong ke Sabah, terutama ke Semporna akibat insiden kematian dua penyelam dari China di Pulau Kulapuan, Semporna, pada Julai lalu.

Christina berkata, kesan daripada insiden kematian dua penyelam dari China dan seorang pengajar selam skuba tempatan akibat bom ikan memberi impak minimum terhadap ketibaan pelancong ke Sabah dan Semporna.

Katanya bagi memastikan ketibaan pelancong ke Sabah terutama ke Semporna dan Tawau berterusan, kementeriannya melalui Lembaga Pelancongan Sabah merangka serta melaksanakan pelbagai strategi untuk menarik pelancong China.

“Antara langkah yang diambil ialah mengadakan aktiviti lawatan suai kenal untuk agensi pelancongan dari Hong Kong dan Macau. Selain itu, kita memperkenal produk pelancongan Sabah kepada pelancong China melalui rangkaian media sosial seperti WeChat dalam bahasa Cina,” katanya.

Menjawab soalan tambahan Abidin mengenai status penyiasatan oleh kementeriannya berhubung insiden itu, Christina berkata, satu jawatankuasa ditubuhkan untuk membantu keluarga mangsa dari China dan pihaknya menunggu laporan polis, sebelum mengambil tindakan terhadap pelaku.


Tewas Lagi, Peluang Sabah Tipis

Pengendali Sabah, Julius Ating mengakui misi skuad itu untuk layak ke suku akhir Piala Malaysia semakin tipis selepas tewas 0-1 kepada Pahang, malam tadi.

Beliau berkata, kekalahan kali keempat berturut-turut tanpa sebarang mata memberi tekanan untuk bersaing dengan Perak dan Pulau Pinang.

“Peluang untuk ke suku akhir amat tipis dan Pahang sudah mengesahkan tempat, manakala Perak dan Pulau Pinang, masing-masing mengutip lima mata.

“Kami gagal mengutip sebarang mata selepas empat perlawanan, saya terima keputusan ini dengan hati terbuka dan mahu pemain menamatkan baki dua perlawanan dengan mengutip mata,” katanya.

Mengulas dua baki perlawanan, Julius mahu anak buahnya tidak berpuas asa, sebaliknya berusaha merekodkan kemenangan.

Katanya, sebagai juara Liga Perdana musim ini, skuad itu perlu membuktikan mereka layak untuk bersaing dengan pasukan lain dalam Liga Super musim depan.


WhatsApp Hanya Untuk Telefon Tertentu Mulai 2020

WASHINGTON: Aplikasi WhatsApp tidak akan berfungsi bagi beberapa jenis telefon pintar Android, iPhone dan Windows mulai tahun depan.

WhatsApp dalam satu kenyataan berkata aplikasi itu tidak dapat digunakan mulai esok berikutan telefon pintar menggunakan sistem operasi Windows sudah tidak berfungsi hari ini.

Menurut WhatsApp, telefon pintar Android dan iPhone tertentu turut berdepan masalah sama, lapor news.com.au.

Mulai 1 Februari ini, telefon pintar versi Android 2.3.7 ke bawah tidak dapat mencipta akaun baru atau mengesahkan semula akaun sedia ada.

Masalah itu turut berlaku pada pengguna iPhone iOS 8 dan sistem operasi lama.

Microsoft memutuskan menamatkan sokongannya untuk perisian telefon Windows berikutan kurang sambutan di pasaran dan pemaju aplikasi – Agensi


Baru 3 Hari Bernikah, Pengantin Baru Antara Mangsa Tragedi Pesawat Terhempas Di Iran

Arash Pourzarabi, 26 dan Pouneh Gourji, 25 tidak menyangka tanggal 8 Januari 2020 bakal menjadi hari penerbangan terakhir mereka. Apa yang mereka fikir, mereka hanya ingin memulakan hidup baru di negara tanah tumpah darah mereka setelah melangsungkan pernikahan di Iran tiga hari sebelumnya.

Kedua-dua pengantin yang merupakan graduan di Tehran Sharif University ini antara 63 orang warga Kanada yang terkorban dalam tragedi pesawat PS752 yang terhempas sebaik sahaja berlepas dari Lapangan Terbang Antarabangsa Imam Khomeini, Tehran, Iran.

Mereka menyertai penerbangan berkenaan bersama empat rakan lain serta 24 warga Iran-Kanada yang berasal dari Edmonton, Kanada, kata Reza Akbari, Presiden Persatuan Warisan Iran di Edmonton.

Tragedi ini merupakan satu berita duka yang mengejutkan seluruh komuniti. Selain mereka, Siavash Ghafouri Azar dan Sara Mamani juga merupakan pasangan pengantin yang baru sahaja melangsungkan pernikahan di Iran.

Pasangan yang merupakan jurutera itu dilaporkan baru sahaja membeli sebuah rumah di pinggir bandar Montreal untuk memulakan hidup baru.

Antara yang terkorban Antara mangsa tragedi yang lain adalah ahli akademik, keluarga dan kanak-kanak.

Punca tragedi Pesawat PS752 milik Ukraine itu dilaporkan terhempas sebaik sahaja berlepas dari Iran ke Kanada. Pihak berkuasa mendakwa kemalangan itu berlaku disebabkan kegagalan enjin pesawat.

Walaubagaimanapun, ada pihak meragui dakwaan tersebut berikutan usia pesawat agak baru dan ia telah diperiksa beberapa hari sebelum penerbangan itu.


Berpuasa tahun kelima memberi makna kepada 30 keluarga saudara baharu di Kampung Mansiang Sook

KENINGAU, 15 Mei – “Kami sangat berbangga menganut agama Islam,” kata Mohamad Hafiz Abdullah, 38, yang nama asalnya James Wong.

“Alhamdulillah, kami berjaya mengharungi cabaran puasa sama seperti yang dikerjakan oleh penganut agama Islam yang lain,” katanya mewakili 30 keluarga saudara baru kaum Tionghoa di Kampung Mansiang Sook dekat sini.

Bulan Ramadan tahun ini adalah tahun kelima mereka menunaikan ibadah puasa.

Hafiz, yang juga Pengerusi Majlis Pengurusan Komuniti Kampung (MPKK), memberitahu Bernama, Kampung Mansiang yang terletak di tengah hutan belantara kira-kira sembilan kilometer dari Pekan Keningau, diasaskan oleh datuknya kira-kira 40 tahun lepas.

Katanya banyak sejarah dilakarkan di kampung ini (Kampung Mansiang), pertamanya kampung ini diasaskan oleh kaum Tionghoa jauh di tengah hutan.

“Dan yang sangat menarik di sini ialah majoriti penduduk memilih Islam sebagai agama mereka,” kata Hafiz seraya menambah, majoriti penduduk menjalani kehidupan sebagai petani konvensional.

Katanya hubungan mereka dengan kaum Dusun sangat baik dan sering berkongsi ilmu pertanian.

Mengenai kemajuan agama Islam di kampung itu, Hafiz yang sangat fasih berbahasa Dusun berkata, kebanyakan penduduk mendalami agama Islam melalui bimbingan beberapa individu tertentu selain buku serta risalah yang diperoleh daripada sumber media.

Menurutnya kewujudan kaum Tionghoa beragama Islam di Kampung Mansiang mungkin tidak diketahui ramai.

Dalam pada itu, kehadiran Bernama yang menyertai lawatan Pemimpin Pembangunan Masyarakat (PPM) Sook Edward Kandok ke kampung itu disifatkan oleh penduduk di situ sebagai sangat bersejarah kerana ia merupakan lawatan pertama orang luar ke kampung itu.

“Tidak pernah sesiapa pun sebelum ini kami didatangi pelawat luar, ini adalah lawatan pertama dan sangat bersejarah,” kata Hafiz dan menyerahkan surat permohonan kepada PPM Sook Edward yang menyenaraikan permohonan bantuan khas kepada penduduk sempena sambutan bulan Ramadan.


Masalah Jambatan ‘Putus’ Di Kampung Ranggu Selesai Kurang 48 Jam

TAWAU: Lebih 2,000 penduduk Kampung Ranggu menarik nafas lega apabila jambatan di Jalan Mariano yang terputus semalam, berjaya dipulihkan dalam tempoh kurang 48 jam.

Semalam, jambatan itu dilaporkan rosak teruk selepas sebuah lori yang membawa muatan pasir dianggarkan lebih 20 tan melaluinya.

Keadaan itu menyebabkan lori berkenaan hampir terjunam ke sungai dan jambatan diperbuat daripada kayu itu rosak sekali gus menyukarkan ribuan penduduk di beberapa buah taman perumahan di situ untuk keluar atau masuk melakukan urusan harian.

Bagaimanapun, masalah penduduk tersebut mendapat perhatian Timbalan Ketua Menteri Sabah merangkap Menteri Kerajaan Tempatan dan Perumahan Negeri Datuk Jaujan Sambakong apabila terbaca mengenainya di laman sosial Facebook, semalam.

“Sebaik melihat berita yang tular tersebut, saya segera menghubungi Bahagian Kejuruteraan Majlis Perbandaran Tawau (MPT) untuk turun padang hari ini bagi menyelesaikan masalah penduduk.

“Kebetulan semalam berada di Semporna dan saya mengambil keputusan hadir ke sini memantau kerja baik pulih bagi memastikan kebajikan penduduk terjamin,” katanya kepada media, di sini, hari ini.

Menurut Jaujan, dia terpanggil untuk menyelesaikan segera masalah itu memandangkan Jalan Mariano adalah satu-satunya jalan alternatif bagi penduduk Kampung Ranggu selepas jambatan jalan utama di situ sedang dalam proses naik taraf.

“Tidak kiralah ini kawasan siapa (Dewan Undangan Negeri Balung), kebajikan rakyat adalah paling utama kerana mereka memerlukan jalan ini untuk melakukan urusan harian seperti ke sekolah atau bekerja bermula Isnin nanti.

“Saya berharap penduduk dapat bersabar atas segala kesulitan yang berlaku khususnya membabitkan kelewatan pembinaan jambatan di jalan utama,” katanya.

Tambah Jaujan, kerja pembaikan jambatan di Jalan Mariano dilakukan syarikat konsensi yang dilantik MPT sebelum kos baik pulih itu ditanggung oleh syarikat lori berkaitan.

“Saya turut mengarahkan MPT memasang palang dan papan tanda di jambatan itu yang tertera had berat kenderaan yang dibenarkan bagi mengelakkan kejadian sama berulang,” katanya.

Sementara itu, seorang penduduk yang ditemui Cahrun Abd Sani, 44, gembira melihat tindakan pantas Kerajaan Negeri dan MPT dalam menyelesaikan masalah penduduk.

“Memang terkejut melihat kesungguhan Kerajaan Negeri dalam menyelesaikan masalah penduduk di sini.

“Saya berharap agar kerja baik pulih itu dapat diselesaikan dengan kadar segera bagi membolehkan penduduk menggunakannya,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu Lori Rugi RM33,000, Polis Buru ‘Ustaz Rudi’

TAWAU: Seorang pemandu lori warga emas mengalami kerugian sebanyak RM33,300 selepas mendakwa dipukau seorang lelaki dikenali sebagai ‘Ustaz Rudi’ di sini, kelmarin.

Difahamkan dalam kejadian jam 11 pagi itu, mangsa, Ahmad Lee Abdullah, 66, dikatakan kehilangan seutas gelang emas, seutas rantai emas, wang tunai sebanyak RM3,000, seutas jam tangan jenama Seiko dan telefon bimbit selepas diserahkan kepada suspek untuk tujuan ‘pembersihan’ bagi mengubat sakit lutut mangsa berhampiran sebuah masjid di Batu 2, Jalan Apas.

Menurut sumber, sehari sebelum kejadian, mangsa mendakwa disapa seorang lelaki memakai kopiah dan berperwatakan warak berhampiran sebuah pasaraya di Batu 2, pada jam 3 petang.

Suspek dikatakan mendakwa mengenali mangsa sebelum memaklumkan dia boleh mengubat sakit lutut yang dialami mangsa.

Lelaki itu kemudiannya bertindak memegang lutut mangsa sambil membaca sesuatu menyebabkan sakit lutut tersebut dikatakan beransur-ansur pulih.

Suspek mendakwa penyakit mangsa itu boleh pulih sepenuhnya dengan syarat melalui proses ‘pembersihan’ wang tunai sebanyak RM3,000.

Mangsa yang tidak menyedari muslihat suspek, hanya bersetuju sebelum mereka berjumpa keesokan harinya di hadapan sebuah masjid di Batu 2.

Mangsa kemudian menyerahkan wang tunai RM3,000 kepada suspek, namun lelaki itu mendakwa ia tidak mencukupi untuk proses perubatan tersebut menyebabkan pemandu lori itu turut menyerahkan rantai, gelang, jam dan telefon bimbitnya.

‘Ustaz Rudi’ itu kemudian mengarahkan mangsa membeli rokok untuknya sementara dia mahu menunaikan solat dalam masjid berhampiran untuk proses ‘pembersihan’ tersebut.

Mangsa hanya menyedari ditipu apabila mendapati suspek tidak berada di masjid sebaik sahaja selesai membeli rokok.

Ketua Polis Daerah Tawau Asisten Komisioner Peter Umbuas ketika dihubungi, mengesahkan kes tersebut.

“Laporan polis diterima petang semalam dan kes didakwa mengikut Seksyen 420 Kanun Keseksaan,” katanya.


Lelaki warga Pakistan maut kemalangan

TAWAU: Lelaki warga Pakistan maut selepas kenderaan pacuan empat roda dipandunya bertembung dengan sebuah trailer di Batu 25 Jalan Apas, di sini, petang tadi.

Gul Hazrat, 50, meninggal dunia di tempat kejadian akibat tersepit di bahagian tempat duduk pemandu.

Ketua Polis Daerah Tawau, Asisten Komisioner Fadil Marsus, berkata dalam nahas kira-kira jam 2 petang itu, mangsa bersama isteri yang menaiki Nissan Navara dalam perjalanan pulang ke rumah di Kampung Air Tengah, Semporna selepas menjemput saudaranya yang baru tiba dari Kota Kinabalu di Lapangan Terbang Tawau.

Katanya, siasatan awal mendapati, ketika melalui kawasan kejadian, mangsa dikatakan cuba mengelak lopak air akibat hujan lebat sebelum hilang kawalan dan merempuh tiang lampu di pembahagi jalan.

“Kereta dipandu mangsa kemudian terbabas ke laluan bertentangan lalu merempuh bahagian kanan lori dari arah bertentangan.

“Akibat kemalangan itu, mangsa tersepit dan maut di tempat kejadian manakala isteri dan saudara mangsa masing-masing cedera pada kepala dan lutut,” katanya di sini, malam ini.

Fadil berkata, pemandu lori bagaimanapun tidak cedera, manakala mayat mangsa dihantar ke Hospital Tawau untuk bedah siasat.

“Siasatan lanjut masih dijalankan dan kes disiasat mengikut Seksyen 41 (1) (A) Akta Pengangkutan Jalan (APJ) 1987,” katanya. – Berita Harian


AirAsia Akan Kenakan Caj RM100 Untuk Daftar Masuk Melalui Kaunter, Mulai 1 Mac 2022

BERMULA 1 Mac 2022, AirAsia dilaporkan akan mengenakan caj pembayaran RM100 bagi perkhidmatan daftar masuk melalui kaunter, lapor portal Rnngt.

September 2020, AirAsia telah memperkenalkan caj pembayaran bagi perkhidmatan tersebut sebanyak RM20 untuk setiap penumpang penerbangan domestik. Bagi penerbangan antarabangsa, penumpang dikenakan caj RM30.

Bagiamanapun, bermula 1 Mac ini, caj pembayaran untuk pendaftaran masuk melalui kaunter akan dinaikkan ke RM100 untuk penumpang penerbangan domestik dan antarabangsa.

Walaupun begitu, AirAsia memberikan pilihan kepada pelanggan sama ada mahu menggunakan perkhidmatan tersebut dengan caj RM100 atau boleh mendaftar masuk melalui web, aplikasi AirAsia atau kiosk yang disediakan di lapangan terbang.

Menurut AirAsia, langkah mengenakan caj di kaunter adalah untuk menggalakan pengguna memanfaatkan kaedah digital yang disediakan, selaras dengan pematuhan prosedur operasi standard Covid-19.

Selain itu, AirAsia turut menyenaraikan beberapa kategori penumpang yang tidak akan dikenakan caj tersebut ketika melakukan pendaftaran masuk di kaunter. Antaranya penumpang yang tidak berupaya, ibu bapa dengan bayi bawah 24 bulan, penumpang muda berusia 12 hingga 16 tahun, penumpang yang terjejas akibat perubahan jadual penerbangan dan beberapa lagi kategori lain.

Anda boleh rujuk laman rasmi AirAsia dalam mengetahui lanjut berkenaan perubahan baru ini.


Dua Lelaki Warga Asing Curi Basikal Ditahan

PAPAR: Cubaan dua lelaki warga asing mencuri basikal dengan menyembunyikannya dalam van gagal apabila disedari penduduk kampung di Taman Nagapas, di sini semalam.

Kejadian jam 6 pagi itu, perbuatan kedua-dua suspek berusia 25 dan 33 tahun disedari oleh penduduk setempat sebelum suspek ditahan.

Ketua Polis Daerah Papar Deputi Superintendan Batholomew Ak Umpit berkata sebaik ditahan, kedua-dua suspek kemudian diserahkan kepada pasukan polis peronda yang bertugas.

“Siasatan mendapati kedua-dua suspek cuba mencuri sebuah basikal jenis ‘Mountain Bike’ daripada salah sebuah rumah di taman berkenaan namun berjaya ditahan orang ramai.

“Kedua-dua suspek warg asing diserahkan kepada pasukan polis peronda dan dibawa ke IPD Papar untuk tindakan lanjut,” katanya menerusi kenyataan media hari ini.

Batholomew berkata pihaknya mengucapkan ribuan terima kasih kepada orang awam yang membantu hingga suspek terbabit diberkas.

Kes disiasat mengikut Seksyen 379 Kanun Keseksaan yang sabit kesalahan boleh dihukum penjara maksimum tujuh tahun atau denda atau kedua-duanya sekali.


31 Ahli Parlimen BN Junjung Titah Agong

KUALA LUMPUR: Seramai 31 Ahli Parlimen Barisan Nasional (BN) menyatakan pendirian menjunjung titah Yang di-Pertuan Agong agar keabsahan kerajaan ditentukan pada Sidang Parlimen pada September ini.

Timbalan Perdana Menteri, Datuk Seri Ismail Sabri Yaakob berkata, sebarang surat akuan atau SD adalah bertentangan dengan titah Seri Paduka.

Perkara itu dimaklumkan dalam sidang akhbar di sini hari ini.

Antaranya yang hadir beberapa Kabinet seperti Menteri Pengangkutan, Datuk Seri Wee Ka Siong; Menteri Wilayah Persekutuan, Tan Sri Annuar Musa dan Menteri Sumber Manusia, Datuk M. Saravanan serta Menteri Perpaduan Negara, Datuk Halimah Sadique.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lim Guan Eng Jumpa Tun M

PUTRAJAYA: Setiausaha Agung DAP, Lim Guan Eng, tiba di Pejabat Perdana Menteri pada 9.36 pagi tadi.

Terdahulu, Presiden PKR, Datuk Seri Anwar Ibrahim dan Timbalan Perdana Menteri, Datuk Seri Wan Azizah Wan Ismail tiba secara berasingan pada jam 9.26 pagi dan 8.50 pagi tadi.

Difahamkan, kesemua pemimpin parti komponen Pakatan Harapan (PH) itu bertemu dengan Tun Dr Mahathir Mohamad dipercayai bagi membincangkan mengenai perkembangan politik semasa yang berlaku sejak semalam.


Rafizi diserang di Keningau

KENINGAU: Calon Timbalan Presiden PKR, Rafizi Ramli didakwa diserang ketika proses pemilihan Cabang Keningau di sebuah dewan di Kampung Merampong, di sini, petang tadi.

Ketika kejadian kira-kira jam 5 petang itu, Rafizi mendakwa kepalanya disentuh sebelum dibawa keluar dan membuat laporan polis.

Pemangku Ketua Polis Daerah Keningau, Asisten Superintendan Lee Nyuk Kim mengesahkan, pihaknya ada menerima laporan polis daripada Rafizi.

“Saya difahamkan berlaku kekecohan ketika proses pemilihan cabang di dalam dewan.

“Polis sedang menyiasat berhubung kejadian itu,” katanya ketika dihubungi, sebentar tadi.

Nyuk Kim berkata, kertas siasatan akan dirujuk kepada Ibu Pejabat Polis Kontinjen (IPK) Sabah.

Satu rakaman video berdurasi 3.02 minit menunjukkan Rafizi dikawal ketat apabila berlaku kekecohan di dalam dewan.

Dalam rakaman itu, beberapa individu dipercayai penyokong Rafizi cuba memasuki dewan dengan merosakkan dawai besi.

Namun keadaan itu berjaya dikawal sepasukan polis dan pada masa sama, Rafizi dibawa keluar dari dewan terbabit oleh penyokongnya.

Sementara itu, Pengerusi PKR Sabah, Datuk Christina Liew, berkata pihaknya masih menunggu laporan penuh berhubung kejadian itu.

“Saya belum jumpa Rafizi, sekarang masih menunggu laporan penuh berhubung insiden itu,” katanya ketika dihubungi, sebentar tadi.


29 Perokok Tegar Dikompaun Di Sekitar Sandakan

SANDAKAN: Seramai 29 perokok tegar telah dikenakan tindakan kompaun keseluruhan RM7,250 oleh Pejabat Kesihatan Kawasan Sandakan di sini kerana didapati merokok di kawasan larangan merokok.

Pegawai Kesihatan Kawasan Sandakan, Dr. Haji Johari Awang Besar berkata daripada jumlah itu 10 perokok dikesan merokok di kawasan hospital selain kawasan kompleks membeli-belah (9 perokok), kawasan lapangan terbang (4 perokok) dan kawasan bangunan premis kerajaan (6 perokok).

Katanya, kesemua kesalahan berkenaan dikesan bagi tempoh tahun ini bermula 1 Januari hingga 22 Jun.

“Kesemua perokok itu tidak mengendahkan tanda amaran kawasan larangan merokok dan dikenakan kompaun di bawah 11(1) Peraturan-Peraturan Kawalan Hasil Tembakau 2004.

“Mereka dikesan melakukan kesalahan itu menerusi beberapa siri operasi banteras asap rokok di kawasan larangan sekitar Sandakan yang dijalankan 35 pegawai terdiri Penolong Pegawai Kesihatan Persekitaran dan Pembantu Kesihatan Awam dari Pejabat Kesihatan Kawasan Sandakan.

“Mereka yang dikenakan tindakan dan menerima notis tawaran kompaun diminta hadir untuk menjelaskan kompaun di mana-mana Pejabat Kesihatan yang terdekat mengikut tempoh yang telah dinyatakan,” katanya dalam satu kenyataan di Sandakan. – Utusan Borneo


Terpanggang ular dalam pembakar roti

BRISBANE: Seorang wanita trauma apabila mendapati bau daging hangit ketika membuat sarapan pada Ahad lalu sebenarnya seekor ular yang dimasak hidup-hidup selepas reptilia itu masuk ke dalam pembakar rotinya.

Salleena Davis, 24, yang memang takut melihat ular berkata, dia sedang memanaskan mufin dalam pembakar roti itu apabila terdengar bunyi berdesir seperti daging masak, dan menjerit apabila mendapati seekor ular sedang dimasak hidup-hidup.

“Saya terdengar bunyi itu selepas 10 saat menyalakan alat pembakar berkenaan dan menganggapnya pelik kerana memasak mufin tidak sepatutnya begitu. Alangkah terkejut apabila menjenguk ke dalam dan melihat seekor ular bergerak-gerak di dalamnya.

“Saya menjerit sekuat hati dan pasangan saya terus datang membantu, namun ketika itu bekalan elektrik rumah terus terpadam dan asap memenuhi dapur.

“Kasihan ular itu, walaupun takut saya tidak sampai hati melihatnya terseksa. Kami melepaskannya di luar dan dilihat bergerak kemudian,” katanya.

Menurutnya, dia tidak sanggup lagi menggunakan alat pembakar itu. – Agensi


APMM Sabah Rampas 700 Tong Gas LPG Cuba Diseludup

TAWAU: Agensi Penguatkuasaan Maritim Malaysia (Maritim Malaysia) berjaya merampas 700 tong gas LPG yang dipercayai cuba diseludup, di barat daya Sungai Logpon, di sini, kelmarin.

Dalam operasi jam 6.15 petang itu, bot tempatan berkenaan ditahan untuk pemeriksaan selepas dilihat dalam keadaan mencurigakan bergerak dari arah Sungai Logpon menuju ke Pulau Sebatik.

Pengarah Zon Maritim Tawau, Kepten Maritim Siva Kumar Vengadasalam berkata, bot berkenaan ditemui bot ronda yang sedang dalam penugasan Ops Sejahtera dan Ops Cegah Pati Selatan.

Katanya, pemeriksaan mendapati bot berkenaan dinaiki lima lelaki berusia lingkungan 20 hingga 62 tahun.

“Pemeriksaan awal, tekong bot berkenaan mengemukakan permit membawa barangan kawalan untuk keperluan pemborong di Pulau Sebatik.

“Bagaimanapun, pemeriksaan fizikal mengesyaki bot terbabit membawa tong gas LPG secara berlebihan daripada jumlah yang ditetapkan di dalam permit,” katanya dalam kenyataan media yang dikeluarkan, hari ini.

Siva Kumar berkata, tekong dan semua penumpang kemudiannya ditahan bersama bot serta muatan dan diarahka

“Penggeledahan menyeluruh ke atas bot kargo berkenaan menemukan sejumlah 700 tong gas LPG dengan berat 14 kilogram setiap tong.

“Ia melebihi jumlah yang dibenarkan di dalam permit yang diluluskan oleh KPDNHEP iaitu sebanyak 260 tong,” katanya.

Siva Kumar berkata, siasatan lanjut akan dijalankan berhubung kemungkinan cubaan untuk menyeludup keluar barang kawalan berkenaan ke negara jiran.

Katanya, ia berikutan kedudukan Pulau Sebatik yang sangat hampir dengan sempadan Malaysia-Indonesia.

“Kes disiasat mengikut Akta Kawalan Bekalan 1961 dan semua barangan termasuk bot kargo, enjin bot dan muatan barangan yang disita dianggarkan bernilai RM167,000,”katanya.

Sehubungan itu, Siva Kumar berkata, Maritim Malaysia akan terus memperkasakan tugas penguatkuasaan bagi membanteras aktiviti-aktiviti yang menyalahi undang-undang di Zon Maritim Malaysia khususnya di perairan Timur Sabah (ESSZONE).

Katanya, kerjasama dengan agensi-agensi lain juga akan terus diperkukuhkan demi memastikan undang-undang negara sentiasa dipatuhi.

“Salurkan sebarang salah laku jenayah yang berlaku di sekitar perairan Tawau ke talian Pusat Operasi Zon Maritim Tawau 089-752116 dan talian kecemasan 999,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis berjaya tahan tujuh suspek terlibat gaduh dan mencari tiga lagi suspek kes tikam di Tawau

TAWAU, 7 Disember 2018 – Polis kini menjejaki tiga lelaki yang disyaki terlibat dalam kes serangan seperti yang diviralkan dalam media sosial ke atas seorang lelaki hingga menyebabkan mengalami kecederaan parah akibat dipukul dan ditikam dalam kejadian di Jalan Merdeka 3 Fajar, Tawau, 2 Disember lalu.

Tiga suspek terbabit, Usop atau lebih dikenali sebagai Ucop, 20an, Apeng, 20an dan seorang lagi suspek lingkungan 20an juga yang tak dapat dikenalpasti namanya dipercayai menghilangkan diri selepas kejadian.

Selain tiga suspek itu, polis juga berjaya menahan beberapa orang lelaki bagi membantu siasatan manakala seorang lagi kini sedang menerima rawatan di Hospital Tawau setelah mengalami kecederaan dalam pergaduhan melibatkan dua kumpulan itu.

Ketua Polis Daerah Tawau, Asisten Komisioner Fadil Bin Hj. Marsus berkata, mangsa yang mengalami kecederaan parah dalam kejadian itu masih menerima rawatan namun keadaannya dilaporkan stabil.

“Sebelum ini Polis telah melakukan beberapa risikan dan tangkapan terhadap beberapa individu yang disyaki terlibat sebelum berjaya mengenal pasti suspek yang lain,” katanya.

ACP Fadil berkata hasil siasatan awal yang dijalankan pihaknya, ketegangan yang berlaku akibat perselisihan faham dan tidak berpuas hati oleh kedua-dua kumpulan berkenaan, walau bagaimanapun siasatan Polis masih dilakukan.

Menurutnya, pihaknya juga dapat menyelesaikan kes tersebut dengan tertangkapnya beberapa individu yang dikehendaki dalam kes tersebut.

“Setakat ini keadaan sudah terkawal dan tiada lagi kekecohan justeru kita minta semua pihak tidak membuat sebarang spekulasi atau menyebarkan berita palsu sehingga menimbulkan kebimbangan masyarakat,” katanya.

“Susulan kejadian berkenaan, mangsa berusia 23 tahun cedera parah akibat dibelasah dan ditikam sebelum bapanya datang ke balai untuk membuat laporan Polis.

“Justeru kita minta suspek yang dikehendaki ini tampil menyerah diri dengan segera bagi membantu siasatan.

“Kita juga meminta orang ramai termasuk ahli keluarga mereka yang mempunyai maklumat berhubung suspek lelaki ini diminta supaya tampil bekerjasama,” katanya.

Beliau berkata, pada masa yang sama pihaknya melancarkan gerakan mengesan suspek ini dan yakin mereka akan berjaya ditahan dalam masa terdekat.

“Kita juga mendapati kesemua suspek yang ditahan ini mempunya pelbagai rekod jenayah lampau termasuk kes dadah, jenayah kekerasan dan harta benda serta kesalahan Imigrisen.

“Saya memberi amaran dan mengingatkan orang ramai supaya tidak melindungi suspek atau sengaja mendiamkan diri walaupun tahu maklumat tentang mereka.

ACP Fadil berkata, sebarang maklumat boleh disalurkan kepada balai polis terdekat atau hotline Polis Tawau di talian 089-772121,

“Saya juga ingatkan orang ramai supaya tidak mengambil tindakan membelakangi undang-undang sekiranya berlaku rasa tidak puas hati dengan individu atau kumpulan tertentu.

“Sebaliknya jika berlaku masalah, maklumkan kepada Polis untuk tindakan lanjut supaya kejadian seumpama ini dapat dielakkan,” katanya.

Menurutnya, kes itu kini disiasat mengikut Seksyen 148 Kanun Keseksaan kerana merusuh.

Sumber : Facebook Pages Pois Daerah Tawau


UMNO Bakal Diharamkan Hanya Spekulasi – Bung Moktar

KOTA KINABALU: Ketua Badan Perhubungan Umno Sabah Datuk Bung Moktar Radin berkata desas desus Umno bakal diharamkan hanya spekulasi.

“Tidak mudah bagi kerajaan hari ini mengharamkan Umno, sebuah organisasi yang telah berakar umbi dan mempunyai sistem pentadbiran yang efisien.

“Jika tindakan kejam ini pun dilakukan oleh kerajaan semangat ahli Umno tidak akan pudar untuk terus berjuang dan kepimpinan Umno sudah tentu mempunyai perancangan untuk menghadapi sebarang kemungkinan,” katanya.

Bung yang juga Ahli Parlimen Kinabatangan berkata demikian selepas mempengerusikan mesyuarat badan perhubungan Umno Sabah yang turut membincangkan persediaan mesyuarat di peringkat bahagian-bahagian di negeri ini kelmarin.

Menurut beliau kesemua bahagian boleh mengadakan persidangan masing-masing mengikut jadual yang telah ditetapkan tanpa sebarang masalah.

Terdahulu, Bung berkata pemimpin dan ahli Umno di semua peringkat perlu berada dalam kedudukan siapsiaga menggerakkan jentera parti walaupun berhadapan dengan pelbagai bentuk cabaran.

Beliau berkata kesiapsagaan ini perlu dimulakan dari sekarang bagi mempastikan kemenangan akan dicapai pada pilihanraya akan datang.

“Semua pimpinan Umno di peringkat akar umbi perlu bergerak dan diaktifkan bermula dari sekarang melalui pelbagai program selain sentiasa peka dengan masalah dan isu semasa yang dihadapi oleh rakyat,” katanya.

Sebelum mesyuarat perhubungan, Bung terlebih dahulu mempengerusikan mesyuarat Biro Politik dan Strategi Umno Sabah di Bangunan Umno Sabah pada sebelah siang kelmarin.

Hadir sama Timbalannya Datuk Yakub Khan, Bendahari Umno Sabah Suhaimi Haji Nasir, Ketua Penerangan Datuk Raimi Unggi, Ketua Pergerakan Wanita Datuk Hajah Dr Jainab DSP Ahmad Ayid, Ketua Pergerakan Pemuda Ir .Abdul Aziz Julkarnain dan Ketua Pergerakan Puteri Fadilah Sarbi.

Menurut Bung, pemimpin dan ahli Umno seharusnya mengambil peluang diatas isu isu semasa terutamanya kealpaan kerajaan Pakatan Harapan dan Warisan  di Sabah yang ternyata gagal mengotakan janji mereka termasuklah dalam soal mengurus ekonomi negara dan negeri sehingga memberikan impak yang negatif terhadap kesejahteraan rakyat keseluruhanya.

“Kita perhatikan keadaan ekonomi negara semakin merundum dengan kos sara hidup yang semakin meningkat sehingga membebankan rakyat, peluang ini perlu kita perjelaskan kepada rakyat tentang kegagalan kerajaan yang ada hari ini mengurus pentadbiran dan ekonomi negara dengan baik,” jelas Bung.-SabahNewsToday


Bukti Kukuh COVID-19 Boleh Menjangkiti Bayi Dalam Kandungan – Saintis

PARIS: Saintis semalam memaklumkan terdapat ‘bukti kukuh’ bahawa ibu mengandung yang positif COVID-19 boleh menyebarkan virus itu kepada anak dalam kandungan.

Perkara itu dimaklumkan dalam satu penemuan yang dilihat bakal mengubah kaedah bagaimana wanita mengandung akan dilindungi dalam tempoh pandemik ini.

Walaupun terdapat beberapa kes terpencil bayi dijangkiti virus itu, kajian itu menunjukkan terdapat kaitan kukuh pemindahan virus antara ibu mengandung dengan anak dalam kandungan.

Penyelidik di Itali mengkaji 31 wanita mengandung yang dimasukkan ke hospital selepas dijangkiti COVID-19, dan menemui virus itu dalam uri, tali pusat, vagina seorang wanita dan dalam susu badan.

Mereka turut mengesan antibodi COVID-19 dalam tali pusat beberapa wanita mengandung, serta dalam spesimen susu badan.

Ketua penyelidik dari Universiti Milan, Claudio Fenizia, berkata penemuan itu secara kukuh menunjukkan bahawa penyebaran in-vitro boleh berlaku.

“Berdasarkan kadar individu dijangkiti di seluruh dunia, jumlah wanita mengandung yang boleh terkesan dengan perkara ini adalah berkemungkinan sangat tinggi,” katanya kepada AFP.

Fenizia bagaimanapun, menegaskan tiada seorang pun bayi yang dilahirkan dalam tempoh kajian itu, disahkan positif COVID-19.

Bulan lalu, Pertubuhan Kesihatan Sedunia (WHO) berkata wanita yang melahirkan anak dan dijangkiti COVID-19, boleh terus menyusu bayinya.

“Kita tahu kanak-kanak adalah berisiko rendah bagi COVID-19, namun tetap berisiko tinggi bagi pelbagai penyakit lain yang boleh dielakkan dengan penyusuan,” kata Ketua Pengarah WHO, Tedros Adhanom Ghebreyesus.

Antara penemuan lain termasuk pasukan penyelidik itu mengenal pasti tindak balas keradangan yang dicetuskan oleh COVID-19 dalam uri dan plasma darah tali pusat wanita mengandung itu. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Najib Nak Belanja Karim Bujang Nasi Lemak Ikan Bilis ‘Crispy’

Selepas BN mendapat kemenangan pada pilihan raya kecil (PRK) Kimanis semalam, bekas Perdana Menteri, Najib Razak mengucapkan selamat tinggal kepada rakyat Sabah sambil memberikan sindiran halus kepada calon Warisan, Karim Bujang.

Merujuk kepada kenyataan Karim sebelum ini bahawa beliau lebih elok meluangkan masa bersama cucu daripada berkempen di Kimanis, Najib dalam satu hantaran Facebook berkata beliau hari ini kembali ke Kuala Lumpur untuk menemui ahli keluarganya.

“Saya balik KL jumpa anak-anak, cucu saya hari ini. Kalau nak ikut, boleh je.

“Saya belanja nasi lemak. Nasi lemak dengan ikan bilis crispy. Bukan smelly slimy anchovies (berbau hanyir),” katanya merujuk kepada hantaran tular seorang wanita Britain yang tidak berpuas hati terhadap sajian nasi lemak dalam pesawat British Airways baru-baru ini.Iklan

Pada hantaran itu, Najib turut memaparkan tangkap layar berita sebuah portal bertajuk “Bossku sudah lanjut usia, elok luang masa dengan cucu – kata calon Warisan”.

“Kita akan bawa suara Sabah ke Parlimen. Terima kasih kepada semua warga pengundi Kimanis. Jumpa lagi!,” kata Najib dalam hantaran berasingan.

Calon BN, Mohamad Alamin semalam diumum memenangi PRK Kimanis dengan memperoleh 12,706 undi berbanding Karim yang memperoleh 10,677 undi.

Pada pilihan raya umum lalu, calon BN Anifah Aman memenangi kerusi itu dengan majoriti 156 undi dengan memperoleh sebanyak 11,942 undi.

Undi yang diperoleh Karim semalam adalah kurang 1,109 undi berbanding undi diperolehinya pada PRU 2018.

Dalam hantaran berasingan awal hari ini, Najib dalam nada lebih serius mengucapkan terima kasih kepada penyokong BN di Kimanis.

Beliau mengingatkan kepada mereka bagaimana BN pada mulanya menang di negeri itu dalam pilihan raya umum lalu tetapi satu siri pembelotan oleh bewakil rakyatnya akhirnya menyaksikan Shafie Apdal yang mengetuai Warisan dilantik sebagai ketua menteri.

“Walaupun BN di Sabah mengalami kekalahan teruk di beberapa kerusi, keputusan negeri memihak kepada kita. Malangnya ada wakil rakyat bertanding dan menang atas tiket, dana dan jentera BN meninggalkan perjuangan kami.

“Mereka membentuk kerajaan negeri dengan PH.

“Selepas itu, BN Sabah terus dilanda isu pemimpin dan wakil rakyat keluar meninggalkan BN untuk menyertai PH. Mereka tidak memberi peluang kepada BN.

“Mereka tidak beri peluang kepada diri mereka untuk jadi pembangkang dan suara rakyat Sabah yang berwibawa. Mereka pilih untuk bersama PH,” ujarnya.

Najib berkata pejuang ikhlas dan setia akan kekal bersama BN dan mereka ini tidak mengharapkan apa-apa selepas berkorban masa, tenaga malah dana untuk parti itu.

“Saya yakin kita akan dapat bina semula BN dengan adanya mereka.

“Terima kasih kepada pemimpin Sabah dan ahli-ahli yang masih bersama dan menyokong BN,” katanya.


Penduduk Wuhan Resah Asap Tebal Disyaki Mayat Mangsa Koronavirus Dibakar

Rakaman mengerikan di Wuhan memperlihatkan langit diliputi dengan kabus tebal telah mengundang kebimbangan.

Video-video yang tersebar menunjukkan bandar Wuhan diselubungi dengan ‘jerebu’ misteri menjadi ura-ura para penduduk setempat.

Keadaan ini menyebabkan kebimbangan asap tersebut adalah hasil asap ‘crematorium’ yang membakar mayat mangsa wabak koronavirus.

Ia datang sehari selepas Suruhanjaya Kesihatan Nasional di China melarang sebarang upacara pengebumian ke atas semua mangsa yang meninggal dunia bagi mencegah penyebaran penyakit tersebut.

Rakyat China menyuarakan kebimbangan mereka di media sosial kerana membayangkan angka kematian yang sebenarnya lebih tinggi daripada laporan.

Seperti bandar lain di China, Wuhan mempunyai kadar pencemaran tinggi dan setakat ini tidak ada bukti kukuh untuk mengesahkan asap tersebut adalah sesuatu yang berkaitan dengan badan yang dibakar.

Walau bagaimanapun, ia tidak menghentikan orang ramai yang membuat spekulasi mengenai kehadiran asap yang berkepul di udara wilayah itu.


Jeffrey bentang belanjawan alternatif, DUN Sabah kecoh

KOTA KINABALU: Tindakan Ahli Dewan Undangan Negeri (ADUN) Tambunan, Datuk Dr Jeffrey Kitingan membentangkan rangka Belanjawan Alternatif 2019 Gabungan Bersatu Sabah (GBS) menyebabkan kekecohan Dewan Undangan Negeri (DUN) Sabah, hari ini.

Belanjawan yang dibentangkan itu tidak dipersetujui Timbalan Speaker, Datuk Ahmad Abdul Rahman yang turut meminta Jeffrey menghentikan perbahasan atau berdepan tindakan dikeluarkan dari dewan persidangan.

Ketika giliran perbahasannya, Jeffrey menyatakan belanjawan negeri dibentangkan Ketua Menteri, Datuk Seri Mohd Shafie Apdal sebagai kegagalan dan memungkiri janji manisfesto ketika Pilihan Raya Umum lalu.

Beliau turut melabelkan kerajaan Parti Warisan Sabah (WARISAN) -Pakatan Harapan (PH) sebagai gagal melaksanakan hak-hak Sabah dari segi kewangan dan hasil.

Jeffrey yang juga Timbalan Pengerusi GBS kemudian dibantah daripada terus membentangkan belanjawan alternatif berkenaan termasuk oleh Datuk Abidin Madingkir (UPKO-Paginatan) yang bangun meminta Speaker membuat keputusan sesi ini sepatutnya memberi fokus kepada bajet dibentangkan Ketua Menteri.

Bagaimanapun, Jeffrey berkeras sebelum Ahmad menggunakan Peraturan Mesyuarat 43(1) untuk menghentikan Presiden Parti Solidariti Tanah Airku (STAR) meneruskan ucapannya.

“Yang Berhormat boleh membuat kenyataan, mengkritik tetapi tidak boleh membentangkan bajet alternatif kerana peraturan termaktub seperti itu. Yang Berhormat boleh membuat kenyataan di akhbar tetapi bukan di sini. Oleh kerana ahli lain (dibimbangi keliru) membincangkan mengenai belanjawan alternatif. Tolong hentikan,” katanya.

Pertikaian antara Jeffrey dan Ahmad berlarutan hampir 15 minit dan Datuk Nizam Abu Bakar Titingan (GBS-Apas) juga cuba bangun membantah, namun ditolak Speaker DUN. – Berita Harian


Coronavirus: Kematian Meningkat Kepada 56 Kes

WUHAN : Jumlah kematian akibat penularan wabak di China meningkat kepada 56, dengan pihak berkuasa di Hubei hari ini melaporkan 15 kematian dan 688 kes terbaharu.

Angka terkini dari Hubei iaitu pusat penyebaran wabak itu menjadikan keseluruhan kes meningkat hampir 2,000 berdasarkan angka terkini dikeluarkan oleh kerajaan pusat. – AFP


Saya Dilamar Tetapi Saya Tolak – Jamawi

KOTA KINABALU: Ahli Dewan Undangan Negeri ( ADUN) Kemabong, Jamawi Jaafar mengakui ‘dirisik’ dan ‘dilamar’ oleh pihak tertentu berkaitan isu politik Sabah bagi mengubah sokongan kepada kerajaan baharu.

Bagaimanapun, Jamawi ketika dihubungi hari ini menyatakan bahawa beliau tidak akan mengubah sokongannya dengan melompat ke parti lain.

Katanya, tawaran itu datang sejak bulan lalu lagi.

“Risikan dan lamaran memang ada… hati kena kuat. Sejak awal Jun lalu (dirisik),” katanya dengan ringkas.

Sementara itu, diminta mengulas berhubung khabar angin beliau disenarai sebagai Menteri Pembangunan Luar Bandar dalam kabinet bayangan yang dipimpin Tan Sri Musa Aman, jamawi menganggap dakwaan itu sebagai kerja ‘budak nakal’.

“Tidak betul dan kerja budak-budak nakal,” katanya.

Khabar angin itu tersebar sejak kelmarin kononnya akan berlaku perubahan dalam kerajaan Sabah yang dipimpin Ketua Menteri Datuk Seri Mohd Shafie Apdal.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Covid-19 Meningkat, Sabah Buka 7 Wad Tambahan

KOTA KINABALU: Enam hospital berpakar di seluruh Sabah dilihat tidak lagi boleh menampung bilangan pesakit positif Covid-19 yang semakin hari semakin bertambah.

Untuk itu, tujuh wad tambahan dibuka di Kota Kinabalu, Tawau, Lahad Datu dan Sandakan untuk menempatkan kes-kes positif Covid-19.

Wad tambahan itu adalah Kompleks Sukan Kota Kinabalu, Likas; Kompleks Sukan Tawau; Dewan Arena Tawau; Bangunan Institut Latihan Kementerian Kesihatan Malaysia (ILKKM) Tawau; Dewan Tun Hj Mustapha, Lahad Datu; Dewan Rafflesia ILKKM, Sandakan; dan PPR Batu Putih, Sandakan.

Pengarah Kesihatan Negeri Sabah, Datuk Dr Christina Rundi berkata, sebelum ini Jabatan Kesihatan Negeri Sabah (JKNS) juga telah membuka PPR Bubul Ria, Semporna dan Asrama Sekolah Menengah Agama Kunak.

Menurutnya, Kementerian Kesihatan Malaysia (KKM) juga telah dan sedang mengatur pasukan bantuan yang terdiri daripada pakar perubatan, pegawai perubatan, penolong pegawai perubatan, jururawat terlatih bagi membantu petugas kesihatan Sabah mengendalikan wad-wad tambahan ini.

KKM juga sedang menghantar aset perubatan tambahan untuk kegunaan hospital di seluruh Sabah.

Untuk itu, orang ramai dinasihatkan untuk mengurangkan pergerakan keluar rumah dalam mengawal penularan jangkitan Covid-19.

Jika keluar rumah, orang ramai dinasihatkan mematuhi prosedur operasi standard (SOP) ditetapkan dengan memakai pelitup muka, kerap membasuh tangan atau menggunakan pensanitasi tangan serta patuhi penjarakan sosial. – BorneoToday


Gembira 5 Negeri Beralih Ke Fasa 2, Namun Mana SOP Sabah?, Kata Salleh Keruak Kepada Ismail Sabri

KOTA KINABALU: Bekas ketua menteri Sabah, Salleh Said Keruak kecewa dengan tindakan kerajaan pusat yang masih membisu mengenai prosedur operasi standard (SOP) di Sabah selepas kerajaan negeri mengumumkan untuk melonggarkannya bermula 29 Jun lalu.

Salleh berkata sikap “berdiam diri” kerajaan pusat menyebabkan kekeliruan dan keresahan yang tidak sepatutnya berlaku dalam kalangan rakyat di negeri berkenaan.

“Tumpang gembira mendengar berita 5 negeri Semenanjung Malaysia dibenarkan masuk Fasa 2 Pelan Pemulihan Negara namun hairan bila masih belum mendengar berita mengenai SOP Sabah selepas sekian lama.

“Harap kerajaan pusat ambil maklum dan tolong hormati permohonan kami di Sabah,” katanya dalam catatan ringkas di Facebook.

Sebelum ini Menteri Kerajaan Tempatan dan Perumahan Sabah, Masidi Manjun dilaporkan berkata, negeri itu masih menunggu kelulusan Putrajaya berhubung kebenaran aktiviti sosial dan ekonomi seperti diumumkan Ketua Menteri, Hajiji Noor.

Pada 30 Jun, Salleh meminta Putrajaya menghormati keputusan dan memberikan kerjasama kepada kerajaan negeri dalam melonggarkan SOP berdasarkan keadaan semasa.

Katanya, beliau menyokong penuh tindakan kerajaan Sabah melonggarkan SOP memandangkan negara kini dalam Fasa I Pelan Pemulihan Negara (PPN), bukannya perintah kawalan pergerakan (PKP).

Kenyataan itu menyusul selepas Menteri Kanan (Keselamatan), Ismail Sabri Yaakob dilaporkan berkata, Sabah tidak patut melonggarkan SOP yang ditetapkan Majlis Keselamatan Negara (MKN).

Katanya, semua negeri sepatutnya melaksanakan satu standard SOP sahaja, namun sekiranya ada negeri yang ingin menambah baik dengan memperketatkan suatu perkara, ia dibenarkan.

Sebelum itu, Hajiji mengumumkan kebenaran operasi bagi beberapa aktiviti sosial dan ekonomi susulan pelaksanaan Fasa I PPN di Sabah bermula 29 Jun.

Ia termasuk membenarkan orang ramai makan di restoran, melakukan aktiviti sukan dan rekreasi tidak bersentuhan fizikal seperti senaman, golf, memancing dan berbasikal.

Sementara itu, kedai gunting rambut dan aktiviti pembuatan serta perkilangan diperluaskan kepada getah, simen dan cat, kilang berasaskan kayu dan perabot dibenarkan beroperasi. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hubungan gadis dan robot

Biarpun filem Transformers sentuhan Michael Bay sentiasa berada di puncak dan pecah panggung di seluruh dunia, akan ada satu sudut jelas filem francais ini mampu menghasilkan sebuah cerita menyentuh hati.

Dalam ‘spinoff’ Bumblebee, kisah kewujudan robot Autobot berwarna kuning kesayangan ramai ini dilihat mampu memberi sedikit kisah dongeng menyentuh perasaan mengenai hubungan antara seorang remaja wanita dan robot.

Penceritaannya ada sedikit elemen filem ET dan persamaan itu sangat mudah dikesan kerana pengarah Bumblebee, Travis Knight mengakui karya ‘spinoff’ ini memang ada kaitan dengan pembikin filem legenda yang juga pencipta ET, Steven Spielberg.

“Idea asal filem Bumblebee sememang datang daripada Spielberg dan kita boleh berterima kasih kepadanya sehingga wujudnya filem ini,” kata Knight.

Spielberg yang bergelar penerbit eksekutif untuk filem Bumblebee dilihat mengambil peluang untuk penonton melihat kembali penceritaan latar watak itu yang menyentuh hati.

‘Spinoff’ kali ini mengambil latar era 80-an sebagai dedikasi ketika permainan karakter berkenaan hangat di pasaran pada ketika itu dan masa sama sebagai ‘tribute’ kepada siri klasik 1982.

Knight berkata, ketika mereka mengambil keputusan mengangkat era itu untuk Bumblebee, dia mahu mengambil peluang mengangkat filem yang disifatkan sangat bermakna buatnya ketika kanak-kanak.

Filem aksi ini fokus kepada watak Charlie Watson lakonan Hailee Steinfeld yang menemui sebuah kereta Volkswagon ‘Beetle’ warna kuning di sebuah tapak pelupusan kenderaan lalu cuba membaikinya.

Apabila Bumblebee mendedahkan diri kepada Charlie, mereka mula berkawan baik dan masa sama menjadi sasaran ejen kerajaan, terutama Ejen Burns lakonan John Cena dan pihak musuh, Decepticons.

Bercakap mengenai filem ini, pengarah sebenarnya mahu melihat seluruh filem Transformers berada di Cybertron malah dunia Transformers sudah pun ditunjukkan dalam semua lima filem jenama itu sebelum ini.

Menariknya, Transformers: The Last Knight tahun lalu maju selangkah dengan mengikut watak utama, Optimus Prime pulang ke planet asal tetapi malangnya dikawal oleh Quintessa sebaik saja tiba di situ.

Namun, kebanyakan filem Transformers sebelum ini menjadikan bumi sebagai latar belakang cerita.

Bagaimanapun, melalui Bumblebee, francais kali ini mula mencampur aduk elemen menarik dengan babak pembukaannya bermula dengan peperangan di Cybertron sebelum ia berpindah ke bumi pada 1987.

Dalam satu laporan, kumpulan penulis Transformers sudah memulakan pembangunan filem animasi penuh yang mengambil latar Cybertron sepenuhnya.

Peminat boleh mengharapkan Knight sebagai antara insan yang pastinya akan menyukai projek seperti ini dilahirkan, sama ada ia mengambil latar sebelum atau selepas peristiwa Bumblebee.

Ditanya sekiranya ada kemungkinan menghasilkan filem Transformers aksi hidup menggunakan latar penuh di Cybertron, pengarah berpendapat ia perlu dilakukan secara animasi.

“Jika benar, ia akan animasi sepenuhnya kerana pada permulaan filem ini pun menggunakan animasi. Seperti anda tahu, ia mempunyai pencahayaan dan tekstur aksi hidup (live action) dan saya mahu melihat filem itu.

“Ia adalah keterujaan terbesar saya dan dalam proses ini, menghidupkan Cybertron dan melihat ia jatuh, walaupun hanya sedikit, di situlah siri animasi lalu bermula.

“Kami mahu memulakan filem ini dengan sikap yang sama, untuk memberi penghormatan kepada peristiwa itu dan ia sangat menarik!” kata Knight.

Dia cuba ‘menyumbat’ banyak elemen penting ketika babak pembukaan dan disebabkan itu adalah jenis filem yang mahu ditonton, dia ingin filem seperti itu direalisasikan.

Walaupun Bumblebee saling berkait dengan siri filem Transformers lalu, pengarah turut mengambil keputusan untuk tidak menggunakan ‘footage’ daripada filem itu.

“Apabila bercakap mengenai pasukan kesan khas visual dan produser, ada beberapa perbincangan bahawa kami akan melangkau beberapa sudut dan menggunakan beberapa aset daripada filem sebelum ini untuk babak Cybertron.

“Setiap karakter yang anda lihat di babak pembukaan filem adalah model baru dan ia terpaksa direka serta dibina dengan bajet baru.

“Saya letak sebanyak mungkin sehinggalah ke satu tahap kehabisan bajet. Saya ingin memasukkan banyak lagi elemen di dalamnya tapi kami sudah melakukan terbaik,” katanya panjang lebar.

Dia turut berkongsi mengapa rekaan generasi satu sangat penting buatnya.

Baginya, ia adalah logik kerana jika mereka mahu bercerita mengenai kisah asal usul satu karakter penting dalam Transformers, ia perlulah bermula pada era karakter itu dilahirkan iaitu pada era 80-an.

Untuk melakukannya, mereka mengambil ruang ringkas tetapi masih cantik dan padu yang ada pada rekaan asal.

“Ia sangat menangkap perhatian dan saya masih ingat ketika zaman kanak-kanak kerana tidak pernah melihat karakter seperti itu sebelum ini.

“Bagi saya, kita sudah melihat sisi estetik yang spesifik selama 10 tahun lalu, baik dari segi rekaan dan apabila berfikir mengenainya, apakah yang akan buatkan ia nampak baru, segar serta padu?

“Disebabkan itulah saya berpendapat kembali ke rekaan asas dan memberi penghormatan adalah caranya,” kata Knight.

Bekas ahli gusti profesional, John Cena akui terpaksa menggunakan imaginasinya ketika babak bersama Bumblebee.

“Saya mendapat pengalaman menggunakan imaginasi dan ia adalah sesuatu yang istimewa. Kami dalam dunia persembahan dan semua orang ada cara sendiri yang berbeza.

“Tiada cara yang salah atau betul. Saya suka berimaginasi. Walaupun masih baru dan kurang pengalaman, saya berjaya melakukannya terutama berlakon dengan sesuatu yang tidak nampak,” katanya.

Katanya, jika menggunakan imaginasi, dia akan dapat semua benda dan apa saja yang ingin digunakan.

Ia menggalakkannya untuk mengambil risiko dan menemui dinamik berbeza yang mungkin tidak ditemui dalam perbualan biasa.

“Saya melihat sisi ini sebagai sesuatu yang positif,” katanya gembira.

Malah, apabila bercakap mengenai latar filem Bumblebee pada 1987, Cena dan pelakon lain dapat merasai sentuhan nostalgia melalui set yang dibina terutama dalam bilik tidur watak Charlie Watson.

Filem yang turut menampilkan pelakon seperti Hailee Steinfeld, Jorge Lendeborg Jr, Jason Drucke akan menemui peminat tempatan bermula 20 Disember ini. – myMetro


Gempa Bumi Lemah Landa Kundasang

KOTA KINABALU: Gempa bumi lemah bermagnitud 2.7 pada skala Richter dilaporkan berlaku di Kundasang, Ranau, pada 8.42 malam tadi.

Jabatan Meteorologi (MetMalaysia) menerusi kenyataan malam ini memaklumkan gempa itu berlaku 13km di barat pekan Ranau.

Katanya, gempa yang berlaku pada kedalaman 10km itu mungkin menyebabkan gegaran dirasai di sekitar Kundasang dan kawasan lain di Ranau.

Bulan lalu, Ranau dilanda tiga gempa bumi lemah bermagnitud 2.8 pada 18 April, diikuti 2.7 pada skala Richter keesokannya dan bermagnitud 2.5 pada 23 April lalu.

Jurucakap Jabatan Bomba dan Penyelamat Sabah ketika dihubungi berkata, pihaknya tidak menerima sebarang laporan kecemasan berkaitan kejadian itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Doktor Di Mexico Dikejar Ke Hospital Selepas Disuntik Vaksin Covid-19

Seorang pakar perubatan di Mexico dimasukkan ke hospital selepas menerima suntikan vaksin Pfizer BioNTech.

Memetik laporan agensi berita Reuters, doktor wanita berusia 32 tahun tersebut mengalami sawan, kesukaran bernafas dan ruam pada kulit.

Kementerian Kesihatan Mexico mendedahkan pada Jumaat malam, diagnosis awal menunjukkan simptom ‘encephalomyelitis’, iaitu keradangan otak dan saraf tunjang.

Kementerian turut memaklumkan, doktor berkenaan mempunyai sejarah alahan dan mendakwa tiada bukti dari ujian klinikal bahawa ada yang mengalami radang otak setelah menggunakan vaksin itu.

Bagaimanapun, pengeluar Pfizer BioNTech belum mengeluarkan sebarang kenyataan rasmi.

Setakat 3 Januari, Mexico merekodkan lebih 126,507 kes kematian akibat COVID-19.

Negara tersebut mula mengedarkan vaksin COVID-19 untuk pusingan pertama kepada kakitangan kesihatan pada 24 Disember lalu. – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Daerah Nabawan Kini Zon Jingga

KOTA KINABALU: Selepas setahun berjaya mengekalkan rekod baik dengan hanya tujuh kumulatif kes positif, daerah Nabawan kini berada dalam zon jingga.

Hanya dalam tempoh 16 hari sahaja, Nabawan bertukar dari zon kuning kepada zon jingga, iaitu daerah yang mencatatkan antara 21 hingga 40 kes positif yang aktif.

Untuk hari ini, sebanyak 449 kes positif dilaporkan di Sabah, dengan empat kes kematian

Menteri Kerajaan Tempatan dan Perumahan, Datuk Seri Masidi Manjun dalam satu kenyataan berkata, empat kematian itu dilaporkan di Lahad Datu dan Tuaran.

Beliau berkata, daripada 449 kes baharu hari ini, Kota Kinabalu kembali mencatatkan kes tertinggi dengan 84 kes, diikuti Tawau (67), Sandakan (51), Lahad Datu (40), Penampang (28), Keningau (25), Papar (23), Kinabatangan (23), Beaufort (21), Kudat (14), Nabawan (13), Kunak (10), Putatan (9), Tuaran (9), Kalabakan (7), Kota Marudu (4), Kota Belud (4), Ranau (4), manakala tiga kes di Sipitang, Tenom dan Tongod. – BorneoToday


Felda Sahkan Pegawai Dan Dua Peneroka Ditahan Kes Bunuh Gajah

KOTA KINABALU: Felda mengesahkan seorang pegawainya dan dua peneroka telah ditahan polis berhubung insiden menembak mati seekor gajah Bornean di Kalabakan, Tawau pada 25 September lalu.

Agensi itu dalam satu kenyataan hari ini berkata, ketiga-tiga individu tersebut ditahan kerana dipercayai terlibat dalam kejadian tersebut.

“Pegawai dan peneroka itu merupakan antara enam suspek yang kini ditahan oleh pihak berkuasa kerana dipercayai terlibat dalam kejadian berkenaan.

“Pihak pengurusan Felda kini bekerjasama rapat dengan pihak polis dalam membantu siasatan yang masih lagi berjalan,” kata agensi dalam satu kenyataan yang dikeluarkan Unit Komunikasi Korporatnya.

Rabu lalu, suspek yang terdiri daripada lima warga tempatan dan seorang warga asing itu berjaya ditahan dalam Operasi Khazanah hasil maklumat awam.

Siasatan dijalankan di bawah Seksyen 8(a) Akta Senjata Api 1960, Seksyen 25(1) Enakmen Pemeliharaan Hidupan Liar dan Seksyen 6(1)(c) Akta Imigresen 1959/63.

Menurut Felda, agensi itu sama sekali tidak berkompromi dengan sebarang bentuk kekejaman terhadap haiwan dan akan mengambil tindakan tegas yang sewajarnya sekiranya kakitangan serta peneroka didapati bersalah dalam insiden berkenaan.

Katanya, perbuatan membunuh haiwan bertentangan dengan Dasar Perlindungan dan Penjagaan Alam Sekitar yang merupakan sebahagian daripada 15 Pensijilan Minyak Sawit Mampan Malaysia (MSPO) yang menjadi amalan Felda.

Selain itu katanya, Felda juga melaksanakan prosedur operasi standard (SOP) dalam aspek kawalan hidupan liar termasuk gajah yang sering berlaku di ladang miliknya melibatkan penggunaan pagar elektrik dan juga parit atau amalan pemindahan gajah jika diperlukan tanpa mengancam nyawa.

“Felda juga secara aktif menjalin kerjasama dengan Jabatan Perlindungan Hidupan Liar dalam menyediakan latihan dan seminar kepada petugas untuk meningkatkan kemahiran dan kesiagaan dalam menangani ancaman hidupan liar di ladang.

“Kami sentiasa mematuhi semua garis panduan dan undang-undang berkaitan pemeliharaan alam sekitar sebagai manifestasi komitmen Felda dalam memastikan aspek pengurusan ladang dilaksanakan secara lestari,” jelas Felda.

Tambahnya, sehingga kini, 163 Tanah Rancangan Felda telah berjaya mendapat pensijilan MSPO setelah memenuhi aspek-aspek akreditasinya termasuk pematuhan kepada polisi berkaitan kelestarian alam sekitar.


Jangan Hanya Siasat PPBM, Siasat Juga Shafie Apdal, Kata Jeffrey Kitingan

KOTA KINABALU: Pemimpin pembangkang Sabah Jeffrey Kitingan menggesa pemimpin Pakatan Harapan (PH) supaya tidak mengamalkan dwistandard dengan mendesak siasatan dibuat ke atas parti kerajaan di peringkat persekutuan, iaitu PPBM.

Beliau berkata, gabungan politik pembangkang itu juga harus menggesa siasatan dijalankan berhubung hal keadaan yang menyebabkan Shafie Apdal dilantik sebagai ketua menteri Sabah pada 2018.

Kitingan berkata, jika pemimpin PH serius mengenai siasatan ke atas salah laku, maka mereka juga harus mendesak supaya siasatan dijalankan berhubung “kemelut ketua menteri” yang berlaku selepas pilihan raya umum ke-14.

Presiden STAR itu berkata, Barisan Nasional (BN) memperoleh majoriti mudah 31 kerusi daripada 60 kerusi di Dewan Undangan Negeri (DUN) Sabah selepas parti pimpinannya, yang merupakan pembangkang pada waktu itu, menyokong BN.

Beliau berkata, keputusan asal menunjukkan BN dan Warisan, termasuk PKR dan DAP, masing-masing memenangi 29 kerusi sebelum STAR, yang mempunyai 2 kerusi menyokong BN.

Katanya, pada 12 Mei, Shafie mengangkat sumpah sebagai ketua menteri menggantikan Musa Aman, yang mengangkat sumpah 2 hari sebelum itu.

Kitingan mendakwa, beliau disiasat oleh Suruhanjaya Pencegahan Rasuah Malaysia (SPRM) kerana bekerjasama secara tidak sah dengan BN untuk menubuhkan kerajaan negeri.

“Rumah dan pejabat saya diserbu pada tengah malam,” katanya dengan menyifatkan langkah itu sebagai taktik untuk menakut-nakutkan.

Katanya, siasatan itu kemudiannya dibatalkan setelah beliau didapati tidak melakukan apa-apa kesalahan.

Beliau berkata, di tengah-tengah perkembangan itu, timbalan ketua menteri Sabah Wilfred Madius Tangau, yang merupakan presiden Upko, “membawa 5 Adun dan mengubah sokongan daripada BN kepada Warisan.”

“Mereka bertanding dan memenangi kerusi masing-masing di bawah simbol BN, bukannya simbol mereka sendiri, iaitu Upko.”

Beliau berkata, hasilnya Shafie mengangkat sumpah sebagai ketua menteri, sementara Tangau dilantik sebagai timbalan ketua menteri selepas dicalonkan sebagai Adun dilantik.

“Tangau tidak berhak dilantik sebagai menteri negeri apatah lagi timbalan ketua menteri sekiranya tidak dilantik sebagai Adun,” katanya, dengan menambah bahawa SPRM harus menyiasat perkara itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami Cekik Isteri Sehingga Pengsan, Rembat Barang Kemas & Lari Bersama Skandal

Seorang lelaki di Singapura dipenjara 39 bulan kerana menyerang dan mencekik isterinya kerana tidak tahan dengan mangsa yang kerap membebel mengenai masalah rumah tangga anak lelaki mereka.

Mengikut pertuduhan, Govindarajan Thiruvengadam Uthirapathy menjerut leher isterinya, Ellapur Selvi Chanthenatever, 56, dari belakang menggunakan plastik lalu mengikatnya dengan ketat sehingga mangsa tidak sedarkan diri.

Mangsa bernasib baik kerana masih hidup. Namun ketika mangsa tidak sedarkan diri, Govindarajan mengambil kesempatan itu untuk mencuri rantai emas dan dompetnya lalu dipajak.

Wang yang diperolehinya itu kemudian dikongsikan dengan skandalnya.

Mangsa yang tersedar terus menghubungi anak perempuannya dan memaklumkan apa yang telah berlaku tetapi dia enggan membuat laporan polis.

Ellapur pergi ke hospital di tempat dia bekerja sebagai jururawat dan terpaksa ditahan di wad selama seminggu kerana mengalami kesakitan luar biasa di leher dan sebelah kiri perutnya.

Ellapur turut memberitahu doktor memgenai kejadian itu.

Sementara itu suaminya, berjoli dengan wang sebanyak RM13,014.68, malah turut membeli hadiah untuk skandal termasuk dua barang kemas dan memberinya wang tunai RM918,68, selain membeli hadiah untuk ibu saudara skandalnya itu.

Govindarajan merancang mahu melarikan diri ke Malaysia, namun ditahan polis di Woodlands Checkpoint.

Difahamkan pasangan itu telah berkahwin sejak 1985 dan bercerai pada 1990. 10 tahun kemudian, mereka kembali bersama mempunyai anak lelaki dan perempuan masing-masing berusia 33 dan 32 tahun.

Pergaduhan di antara pasangan itu tercetus apabila Ellapur meminta suaminya bertanya pada anak lelaki mereka yang disyaki curang.

Timbalan Pendakwa Raya mahu Govindarajan dikenakan hukuman penjara sekurang-kurangnya 29 tahun tetapi peguam tertuduh merayu agar hukuman penjara tidak dikenakan melebihi dua tahun empat bulan.

Ellapur juga memohon hukuman suaminya itu dikurangkan walaupun dia hampir mati dikerjakan lelaki itu.

“Ketiadaan dia membuatkan saya tidak tidur lena setiap malam dan ini menjejaskan kesihatan dan prestasi saya,” katanya.


PRK Kimanis: Keputusan Penuh Dijangka Jam 10 Malam

KIMANIS: Keputusan penuh Pilihan Raya Kecil (PRK) Kimanis dijangka diketahui selewat-lewatnya pada 10 malam esok.

Pengerusi Suruhanjaya Pilihan Raya (SPR) Datuk Azhar Azizan Harun berkata, pihaknya juga akan membawakan perkembangan keputusan tidak rasmi dari semasa ke semasa selepas pengiraan undi tamat di setiap saluran mengundi.

“Di jangka keputusan dapat diketahui selewat-lewatnya pada 10 malam tetapi kita akan siarkan keputusan tidak rasmi dari semasa ke semasa selepas pengiraan undi tamat di setiap saluran dan borang 14 ditandatangani semua pihak yang terbabit,” katanya.

Beliau berkata demikian ketika ditemui media di Program Semakan Isi Peti Undi dan Agihan Peralatan Mengundi kepada Ketua Tempat Mengundi di Dewan Datuk Seri Panglima Mohd Dun Banir di Beaufort hari ini.

Azhar berkata, jumlah petugas SPR yang akan bertugas esok seramai 650 orang.

“Seramai 29,618 pengundi akan menunaikan tanggungjawab itu di 68 saluran mengundi membabitkan sebanyak 19 pusat mengundi.

“Kita akan membuka pusat pengundi lebih awal iaitu pada 7.30 pagi esok,” katanya.

Sehubungan itu, Azhar meminta pengundi dapat keluar lebih awal dan tidak berlengah untuk mengundi.

“Saya juga menyeru kepada penyokong supaya berhenti untuk berkempen pada 12 tengah malam ini dan tidak dibenarkan memakai baju logo parti dan gambar calon dalam kawasan 100 meter dari pusat mengundi.

“Begitu juga acara kempen patut dihentikan pada 12 tengah malam ini…bukan sahaja di kawasan ini tetapi di media sosial,” katanya.

Menurutnya, penyokong kedua-dua parti yang bertanding diminta supaya tidak membuat sebarang provokasi antara satu sama lain.

“Saya percaya rakyat Sabah tidak berbuat demikian kerana mereka lebih matang dan harap perkara ini tidak berlaku,” katanya.


Datuk Rogol Cucu Saudara Di Kota Belud Kena Jel 15 Tahun

KOTA KINABALU: Mahkamah Sesyen di sini menjatuhkan hukuman penjara 15 tahun terhadap seorang lelaki berusia 62 tahun yang dituduh merogol cucu saudaranya di Kampung Sangkir, Kota Belud, tahun lalu.

Hukuman itu dijatuhkan apabila tertuduh mengaku salah selepas pertuduhan ke atasnya di bawah Seksyen 376 Kanun Keseksaan dibacakan kepadanya di hadapan Hakim Elsie Primus.

Menurut kertas pertuduhan, tertuduh melakukan kesalahan terbabit pada tahun lalu ketika mangsa berusia 11 tahun. Kejadian terbabit dikatakan berlaku di dalam bilik sebuah rumah yang tidak bernombor di Kampung Sangkir.

Berdasarkan fakta kes, mahkamah dimaklumkan laporan polis hanya dibuat pada 13 Mac lalu setelah mangsa memaklumkan kejadian terbabit kepada ibunya pada 12 Mac.

Mangsa memberitahu ibunya bahawa tertuduh telah merogolnya sekitar 2019 dan awal tahun ini. Mangsa juga mengaku takut untuk mengadu kerana takut dimarahi tertuduh.

Peguam Kanan Persekutuan, Khairul Annuar membuat pendakwaan, sementara tertuduh tidak diwakili peguam.

Sebelum hukuman dijatuhkan, tertuduh memohon mahkamah untuk meringankan hukumannya kerana sudah berusia dan sedar atas kesalahannya.

Bagaimanapun, Khairul memohon hukuman berat berikutan tertuduh tidak menunjukkan penyesalan dan tiada hasrat untuk memohon maaf kepada mangsa dan keluarga.

Hakim Elsie kemudian memerintahkan tertuduh menjalani hukuman penjara 15 tahun bermula dari hari tertuduh ditahan. – Berita Harian